pythainlp/thai-wiki-dataset-v4 huggingface dataset:
แล็กโทส

แล็กโทส  เป็นน้ำตาลโมเลกุลคู่ที่ส่วนใหญ่พบในนม ประกอบจากกาแล็กโทสและกลูโคส แล็กโทสเป็นส่วนประกอบราว 2-8% ของนมโดยน้ำหนัก ถึงแม้ว่าปริมาณจะแตกต่างกันไปตามชนิดและลักษณะเฉพาะ แล็กโทสแตกตัวมาจากหางนมรสหวานหรือเปรี้ยว สำหรับชื่อ "แล็ก" เป็นคำในภาษาละตินแปลว่า "นม" และ "-โอส" ที่เป็นพยางค์ท้ายสำหรับชื่อน้ำตาล เขียนสูตรได้เป็น C12H22O11
ประวัติ.
แล็กโทสได้รับการค้นพบในนม เมื่อปี ค.ศ. 1619 โดยฟาบริซิโอ บาร์โตเล็ตติ และได้รับการระบุว่าเป็นน้ำตาลใน ค.ศ. 1780 โดยคาร์ล วิลเฮ็ล์ม เชเลอ
โครงสร้างและปฏิกิริยา.
แล็กโทสเป็นน้ำตาลโมเลกุลคู่จากการรวมตัวของกาแล็กโทสและกลูโคส ซึ่งสร้างพันธะไกลโคซิดิก β-1→4 มีชื่อในระบบการตั้งชื่อสารเคมี คือ β-D-galactopyranosyl-(1→4)-D-glucose กลูโคสสามารถอยู่ในรูป α-pyranose หรือ β-pyranose ซึ่งกาแล็กโทสสามารถมีได้เฉพาะรูป β-pyranose เท่านั้น: ด้วยเหตุนี้ α-lactose และ β-lactose จึงหมายความถึงรูปแอโนเมอริกของวงแหวนกลูโคไพราโนสเพียงอย่างเดียว
แล็กโทสทำปฏิกิริยากับน้ำได้เป็นกลูโคสและกาแล็กโทส เปลี่ยนไปเป็นไอโซเมอร์ในสารละลายอัลคาไลน์เป็นแล็กตูโลส และเร่งปฏิกิริยากระบวนการเติมไฮโดรเจนให้กับโพลิไฮดริกแอลกอฮอล์ที่สอดคล้องกัน ได้แก่ แล็กติตอล
การสกัด.
มีการผลิตแล็กโทสนับหลายล้านตันต่อปีเป็นผลผลิตพลอยได้จากอุตสาหกรรมผลิตภัณฑ์นม ซึ่งจะมีหางนมเป็นของแข็งเหลืออยู่มากถึง 6.5% ซึ่งในจำนวนนี้ 4.8% เป็นแล็กโทสที่สามารถทำให้บริสุทธิ์ได้โดยการตกผลึก หางนมเป็นของเหลวที่เหลือหลังจากนมได้ถูกเปลี่ยนเป็นลิ่มนมและกรองออกแล้ว ยกตัวอย่างเช่น ในกระบวนการผลิตเนยแข็ง แล็กโทสประกอบขึ้นเป็น 2-8% ของน้ำหนักนม แล็กโทสทำให้บริสุทธิ์โดยการเติมเอทานอล เนื่องจากแล็กโทสไม่ละลายในเอทานอล แล็กโทสจึงตกตะกอนและได้ผลผลิตราว 65%
แมแทบอลิซึม.
ตัวอ่อนสัตว์เลี้ยงลูกด้วยน้ำนมได้รับน้ำนมจากแม่ ซึ่งอุดมไปด้วยแล็กโทส วิลไลลำไส้จะหลั่งเอนไซม์ที่เรียกว่า แล็กเทส (β-D-galactosidase) เพื่อย่อยแล็กโทส เอนไซม์นี้จะทำให้โมเลกุลแล็กโมสแตกตัวเป็นน้ำตาลโมเลกุลเดี่ยว กลูโคสและกาแล็กโทส ซึ่งร่างกายสามารถดูดซึมไปใช้ได้ เนื่องจากแล็กโทสส่วนใหญ่พบในนมเพียงอย่าวเดียว ในสัตว์เลี้ยงลูกด้วยน้ำนมส่วนใหญ่ การผลิตแล็กเตสจึงค่อย ๆ ลดลงเมื่อร่างกายมีอายุมากขึ้น เนื่องจากร่างกายไม่ได้บริโภคแล็กโทสมากเท่าแต่ก่อน
ประชากรซึ่งมีบรรพบุรุษอยู่ในทวีปยุโรป เอเชียตะวันตก อินเดีย และหลายส่วนของแอฟริกาตะวันออกยังคงการผลิตแล็กเตสจนกระทั่งเข้าสู่วัยผู้ใหญ่ โดยในหลายพื้นที่ นมจากสัตว์เลี้ยงลูกด้วยน้ำนม อย่างเช่น ปศุสัตว์ แพะ และแกะ ได้ถูกใช้เป็นแหล่งอาหารขนาดใหญ่ ดังนั้น ประชากรในพื้นที่เหล่านี้จึงยังคงยีนสำหรับการผลิตแล็กเตสตลอดชีวิตที่ได้รับการวิวัฒนาการขึ้นมา ยีนของภาวะไม่ทนต่อแล็กโทสได้วิวัฒนาการขึ้นแยกต่างหากในหลายกลุ่มชาติพันธุ์ ตามการสืบเชื้อสาย ชาวยุโรปตะวันตกมากกว่า 70% ยังคงสามารถดื่มนมได้ในวัยผู้ใหญ่ เปรียบเทียบกับน้อยกว่า 30% ในประชากรแอฟริกา เอเชียตะวันออกและตะวันออกเฉียงใต้ และโอเชียเนีย ในประชากรที่มีภาวะไม่ทนต่อแล็กโทส แล็กโทสจะไม่สามารถถูกทำให้แตกตัวและเป็นอาหารสำหรับจุลชีพในลำไส้ที่ผลิตแก๊ส ซึ่งสามารถนำไปสู่การเรอบ่อย อาการท้องอืด และอาการเกี่ยวกับกระเพาะอาหารและลำไส้อื่น ๆ
เซ็นมันไคโนะคิส

เซ็นมันไคโนะคิส (; โรมาจิ: "Sen Man kai no Kiss") เป็นซิงเกิลที่ 35 ของไม คุรากิ ออกจำหน่ายวันที่ 9 มีนาคม พ.ศ. 2554 
ข้อมูลเพลง.
เซ็นมันไคโนะคิส (; โรมาจิ: "Sen Man kai no Kiss") เป็นซิงเกิลที่ 35 ของไม คุรากิ ออกจำหน่ายวันที่ 9 มีนาคม พ.ศ. 2554 มีการประกาศเมื่อกลางเดือน มกราคม ซิงเกิลนี้ประกอบโฆษณา โคเซะ เป็นเพลงที่ 5
PV เพลงนี้ใช้สถานที่คล้ายกับสถานที่ใน PV ของซิงเกิล อิชิบะโยโกโตนิเลิฟฟอร์ยู
นอกจากนี้เพลง เซ็นมันไคโนะคิส ได้ถูกนำไปเป็นเกมในไอโฟนอีกด้วยในชื่อ "Mai Kuraki Touch Screen"กับเพลงฟิวเจอร์ คิส 
"ยังไม่มีข้อมูลเพิ่มเติม"
รายชื่อเพลง.
CD
เนื้อร้อง โดย ไม คุรากิ ทำนอง โดย ไอกะ โอโนะ เรียบเรียง โดย ฮายาม่า ทาเคชิ
เนื้อร้อง โดย ไม คุรากิ ทำนองและเรียบเรียง โดย ฟุตเบรต กีตาร์ โดย Sang Hyun Park
DVD
FC & MUSING
ภาวะมาตรฐาน

ในวิชาเคมี ภาวะมาตรฐาน ของสสารบริสุทธิ์ สารผสม หรือสารละลาย เป็นจุดอ้างอิงที่ใช้สำหรับการคำนวณคุณสมบัติของสารนั้นภายใต้สภาวะที่แตกต่างกัน ซึ่งโดยหลักการแล้ว ตัวเลือกของภาวะมาตรฐานสามารถเปลี่ยนแปลงได้ ถึงแม้ว่า สหภาพเคมีบริสุทธิ์และเคมีประยุกต์ระหว่างประเทศ (IUPAC) จะแนะนำว่าให้ใช้ภาวะมาตรฐานทั่วไปในการคำนวณ IUPAC แนะนำให้ใช้ความดันมาตรฐาน "p"o = 1 บาร์ (100 กิโลปาสคัล) หากจะกล่าวให้ถูกแล้ว อุณหภูมิไม่ได้เป็นส่วนหนึ่งของการจำกัดความภาวะมาตรฐาน ยกตัวอย่างเช่น ตามที่ได้อภิปรายไว้แล้ว ภาวะมาตรฐานของแก๊สเดิมได้ถูกเลือกเป็นหน่วยความดัน (โดยปกติใช้เป็นบาร์) แก๊สอุดมคติ โดยไม่ขึ้นอยู่กับอุณหภูมิ อย่างไรก็ตาม ตารางส่วนใหญ่ของปริมาณอุณหพลศาสตร์ถูกรวบรวมไว้ที่อุณหภูมิค่าหนึ่งโดยเฉพาะ ซึ่งส่วนใหญ่อยู่ที่ 298.15 K (25 ˚C) หรือที่ใช้กันลดลงมา 273.15 K (0 ˚C) ภาวะมาตรฐานไม่ควรสับสนกับอุณหภูมิและความดันมาตรฐาน (STP) สำหรับแก๊ส หรือกับสารละลายมาตรฐานที่ใช้ในเคมีวิเคราะห์
สำหรับสสารหนึ่ง ภาวะมาตรฐานเป็นภาวะอ้างอิงสำหรับคุณสมบัติภาวะอุณหพลศาสตร์ของสสารนั้น อย่างเช่น เอนทาลปี เอนโทรปี พลังงานเสรีของกิ๊บส์ และภาวะมาตรฐานอีกหลายประการของสสารหนึ่ง การเปลี่ยนแปลงเอนทาลปีสำหรับธาตุในภาวะมาตรฐานจะมีค่าเป็นศูนย์ และด้วยการกำหนดดังกล่าวได้ทำให้ปริมาณทางอุณหพลศาสตร์อีกเป็นจำนวนมากสามารถคำนวณและจัดทำเป็นตารางได้ ภาวะมาตรฐานของสสารไม่จำเป็นต้องมีอยู่ในธรรมชาติ ยกตัวอย่างเช่น เป็นไปได้ที่จะคำนวณค่าของไอน้ำที่ 25 °C และ 1 บาร์ ถึงแม้ว่าไอน้ำดังกล่าวจะไม่มีอยู่จริง (เป็นแก๊ส) ภายใต้สภาวะเหล่านั้น ข้อดีของการกำหนดเช่นนี้คือตารางคุณสมบัติทางอุณหพลศาสตร์ที่ได้รับการจัดเตรียมด้วยวิธีการนี้จะมีความสอดคล้องกันในตัวของมันเอง
สารละลายมาตรฐาน

ในเคมีวิเคราะห์ สารละลายมาตรฐาน เป็นสารละลายที่มีธาตุหรือสารที่ทราบความเข้มข้นแน่ชัดอยู่ ซึ่งสามารถเตรียมได้โดยใช้สารมาตรฐาน อย่างเช่น มาตรฐานปฐมภูมิ สารละลายมาตรฐานถูกใช้ในการหาความเข้มข้นของสารอื่น อย่างเช่น สารละลายในการไทเทรต ความเข้มข้นของสารละลายมาตรฐานส่วนใหญ่เขียนอยู่ในหน่วยโมลต่อลิตร (mol/L, M/L) โมลต่อลูกบาศก์เดซิเมตร (mol/dm3) กิโลโมลต่อลูกบาศก์เมตร (kmol/m3) หรือในคำที่เกี่ยวข้องกับที่ใช้ในการไทเทรตโดยเฉพาะ (อย่างเช่น ไตเตอร์) 
มาตรฐานอย่างง่ายสามารถได้มาจากการเจือจางธาตุหรือสารอย่างหนึ่งในตัวทำละลายที่สามารถทำปฏิกิริยาและละลายได้
การใช้.
สารละลายกรดสามารถทำให้เป็นสารละลายมาตรฐานได้โดยการไทเทรตสารนั้นด้วยสารละลายอัลคาไลน์ที่ทราบความเข้มข้น เมื่อมีการคำนวณแล้ว มันจะสามารถถูกใช้เป็นสารละลายมาตรฐานเพื่อหาความเข้มข้นของสารละลายอัลคาไลน์ได้ตามลำดับ
สารละลายมาตรฐานยังมักได้ถูกใช้เพื่อหาความเข้มข้นของสปีชีส์วิเคราะห์ โดยการเปรียบเทียบค่าความดูดกลืนแสงของสารละลายตัวอย่างที่ความยาวคลื่นหนึ่งกับสารละลายมาตรฐานที่ทราบความเข้มข้นแตกต่างกันของสปีชีส์วิเคราะห์ ความเข้มข้นของสารละลายตัวอย่างสามารถพบได้โดยกฎของลัมแบร์ท–แบร์ สเปกโตรสโกปีรูปแบบใด ๆ สามารถถูกใช้ในวิธีนี้นานตราบเท่าทีสปีชีส์วิเคราะห์มีค่าความดูดกลืนแสงมากในสเปกตรัม สารละลายมาตรฐานเป็นแนวอ้างอิงในการค้นหาโมลาร์ของสารที่ยังไม่ทราบ
คานาซาวะ

คานาซาวะ (; โรมาจิ: "Kanazawa-shi") เป็นนครในจังหวัดอิชิกาวะ ประเทศญี่ปุ่น มีขนาดพื้นที่ทั้งสิ้น 467.77 ตารางกิโลเมตร จากการสำรวจเมื่อวันที่ 1 มกราคม พ.ศ. 2553 มีจำนวนประชากร 457,831 คน
ภูมิศาสตร์.
คานาซาวะตั้งอยู่ในทางตะวันตกเฉียงเหนือของจังหวัดอิชิกาวะในภูมิภาคโฮกูริกุของประเทศญี่ปุ่น ทางทิศตะวันตกติดกับทะเลญี่ปุ่น และทิศตะวันออกติดกับจังหวัดโทยามะ คานาซาวะตั้งอยู่ระหว่างแม่น้ำไซและแม่น้ำอาซาโนะ พื้นที่ทางตะวันออกของคานาซาวะเป็นพื้นที่ของเทือกเขาแอลป์ญี่ปุ่น และบางส่วนของคานาซาวะอยู่ภายในอาณาเขตของอุทยานแห่งชาติฮากูซัง
นาระ (เมือง)

นาระ (; โรมาจิ: "Nara") เป็นเมืองหลวงของจังหวัดนาระ ในประเทศญี่ปุ่น เป็นอดีตนครหลวงของญี่ปุ่นในช่วง ค.ศ. 710 - 784 ดังนั้นภายในเมืองจึงมีสิ่งก่อสร้างโบราณมากมาย ทั้งวัด ศาลเจ้า และโบราณสถานต่าง ๆ ซึ่งทำให้นครนาระได้รับจดทะเบียนเป็นอนุสรณ์สถานทางประวัติศาสตร์นาระโบราณในฐานะมรดกโลกอีกแห่งหนึ่งในญี่ปุ่น
เฟลม (วงดนตรี)

เฟลม  เป็นวงดนตรีแนวร็อค สัญชาติไทย
ประวัติ.
เริ่มจาก อภิมงคล คูณธาการ เก่ง นักร้องนำ ที่รวมตัวกับเพื่อนในโรงเรียนเดชอุดม คลื่นวิทยุในอุบลราชธานีจัดขึ้น และนึกสนุกช่วยกันแต่งเพลงของตนเองเพื่อไว้ใช้ในการประกวด แล้วเอาไปฝากให้คลื่นวิทยุช่วยเผยแผร่ เพลงของพวกเขาเริ่มเป็นที่รู้จัก จากอุบลราชธานี ไปถึงศรีสะเกษ อำนาจเจริญ ยโสธร และขยายวงกว้างจนเป็นที่รู้จักของชาวไซเบอร์มากมาย จากการที่มีคนบางกลุ่มเอาไปโพสในอินเทอร์เน็ต ต่อมาหลังจากจบชั้นมัธยมต้นแล้ว ต่างคน ต่างแยกย้ายกันไปเรียนต่อ นานๆจะมารวมตัวกันสักครั้ง จนกระทั่ง มือกีตาร์(คนแรก) ได้ขอแยกย้าย ทำให้เก่งหยุดพักการทำงานไปช่วงหนึ่ง แต่ด้วยความที่มีใจรักดนตรี และยังเพลงที่เคยแต่งเอาไว้และเป็นที่พอรู้จักพอสมควร เขาจึงเริ่มต้นออกตามหาเพื่อนใหม่ จนมาถูกใจกับเพื่อนกลุ่มนี้ จนได้ ฐิตากรณ์ จามรโชติ(อาร์ม) เป็นมือกลอง ซึ่งเก่งเคยชวนให้มาเล่นดนตรีด้วยกัน เพื่อไปรับงานประจำที่ผับแห่งหนึ่งในอุบลราชธานี ก่อนที่จะมาพบกับ อนุพงศ์ สรพิมพ์ (โอเล่) ที่เคยพบกันมาก่อนหน้านี้ในงานกิจกรรมของสถานีวิทยุ อสมท อุบลราชธานี FM 107 MHz. รู้สึกว่าถูกชะตากัน จึงได้ชักชวนให้มารวมตัวกันในเวลาต่อมา ขณะนั้นวัชรศักดิ์ คำแสน(เจน) มือกีตาร์ในวง ก็ยังไม่มีวงใหม่ หลังจากผ่านไประยะเวลาหนึ่ง ซึ่ง เก่ง ต้องเตรียมวงเพื่อไปร่วมกิจกรรม ของ อสมท จึงได้ลองชวน เจน ให้มาเล่นดนตรี ด้วยกัน และเจน ก็ตอบตกลง ด้วยใจตรงกันคืออยากจะสานฝัน และหาโอกาสถ่ายทอดความรู้สึกแทนเพื่อนคนนั้นผู้จากไป...ทำให้เกิดเป็น วงเฟลม อีกครั้งที่มีเก่งเป็นตัวตั้งตัวตี และมีเพื่อนใหม่สามคน ที่มีใจรักในงานดนตรีเหมือนกัน ชอบอะไรคล้ายๆกัน นั่นเองที่ทำให้พวกเขาสื่อสารกันง่าย และทำงานร่วมกันได้ง่ายขึ้นด้วยเช่นกัน 
ในเดือนมิถุนายน พ.ศ. 2548 เฟลม ได้แจ้งเกิดเพลงแรก อย่างแผ่วปลาย ปี 2550 เฟลมได้มีอัลบั้มแรกชื่อชุดว่า ส่อแวว มีเพลงดังอย่าง ส่อแวว และ จำไว้ (คนเลว) โดยเฉพาะเพลง จำไว้ (คนเลว) ที่ติดชาร์ตอันดับ 1 ใน คลื่น Music ATM ที่สามารถแซงขึ้นชาร์ตอย่างเพลงรักแท้...ดูแลไม่ได้ ของวงโปเตโต้ ทำให้ค่ายเพลงอย่างอาร์เอส เรียกเข้ามาเซ็นสัญญาในเวลาต่อมา ปี 2551 เฟลมก็มีชุดแรกกับสังกัด Pleng.COM ในเครืออาร์เอส ชื่อว่า Fire Force ภายหลังย้ายไปสังกัดซองฟาร์ม เร็คคอร์ด ในเครือของอาร์เอส มีเพลงเด่นๆอย่าง คนโสดมีบ้างไหม , 14 เมษาน้ำตาสาดใจ และ รักสนุก ทำให้วงเฟลมประสบความสำเร็จและเป็นที่รู้จักมากขึ้น มีผลงานเพลงอย่างต่อเนื่อง ต่อมาปี 2560 อาร์เอสมีการปรับโครงสร้าง ทำให้ค่ายเพลงอย่าง เยส มิวสิค , การ์เดน มิวสิค , กามิเกเซ่ (ปิดตัวชั่วคราว) ถูกยุบ ทำให้เหลือแค่ค่ายอาร์สยามที่เป็นค่ายหลักของอาร์เอส ทำให้วงเฟลมได้เข้าไปอยู่อาร์สยาม โดยมีเพลง คนโดนเท เป็นเพลงแรกในสังกัด ตามมาด้วยเพลง เคียว , กูไม่ได้รักมึงแล้ว , แฟนคืนเดียว ต่อมาปี 2564 วงเฟลมตัดสินใจไม่ต่อสัญญากับอาร์เอส ทำให้วงเฟลมเป็นศิลปินอิสระจนถึงปัจจุบัน
หางนม

หางนม หรือ ซีรัมของนม  เป็นของเหลวที่หลงเหลือจากการทำนมให้เป็นลิ่มนมและผ่านการกรองแล้ว มันเป็นผลผลิตพลอยได้จากการผลิตเนยแข็งหรือเคซีน และสามารถนำไปใช้ใทางธุรกิจได้หลายอย่าง หางนมหวานผลิตได้ระหว่างการทำเนยแข็งชนิดแข็งประเภทเรนเนต อย่างเช่น เนยแข็งเชดดา หรือเนยแข็งสวิส หางนมกรด (หรือที่รู้จักกันในชื่อ "หางนมเปรี้ยว") ได้มาระหว่างการผลิตเนยแข็งประเภทกรด อย่างเช่น เนยแข็งคอทเทจ
การผลิต.
หางนมเป็นผลิตภัณฑ์ร่วมในการผลิตเนยแข็ง โดยจะเป็นส่วนประกอบที่แยกตัวออกจากนมหลังจากถูกเปลี่ยนให้เป็นนมข้นแข็งแล้ว เมื่อเติมเรนเนตหรือสารที่เป็นกรดที่สามารถกินเข้าไป
การใช้.
หางนมใช้ในการผลิตริคอตตา บราวน์ชีส และผลิตภัณฑ์อื่น ๆ อีกเป็นจำนวนมากสำหรับการบริโภคของมนุษย์ นอกจากนี้ มันยังได้เป็นสารปรุงแต่งในอาหารแปรรูปจำนวนมาก รวมทั้งขนมปัง แคร็กเกอร์ และขนมอบเชิงพาณิชย์ ตลอดจนอาหารสัตว์ โปรตีนหางนมโดยส่วนมากแล้วประกอบด้วยอัลฟาแลคตัลบูมินและบีตาแลคโตโกลบูลิน ขึ้นอยู่กับวิธีการผลิต ซึ่งอาจมีไดลโคมาโครเพปไทด์ (GMP) ด้วย
โปรตีนหางนมมักจะถูกขายเป็นสินค้าประเภทอาหารเสริม ซึ่งได้รับความนิยมอย่างมากโดยเฉพาะอย่างยิ่งในกีฬาเพาะกาย ในสวิตเซอร์แลนด์ ที่ซึ่งการผลิตเนยแข็งเป็นอุตสาหกรรมที่สำคัญ หางนมถูกใช้เป็นส่วนประกอบสำคัญในเครื่องดื่มอัดลม ที่เรียกว่า ริเวลลา ในไอซ์แลนด์ มีการผลิตและขายหางนมเหลวในกล่องขนาด 1 ลิตร (พลังงาน 78 kJ หรือ 18 kcal, โปรตีน 0.4 ก., คาร์โบไฮเดรต 4.2 ก., โซเดียม 55 มก.)
สุขภาพ.
เนื่องจากหางนมมีแล็กโทส ประชากรสหราชอาณาจักรที่แพ้แลคโทสประมาณ 5% จึงควรหลีกเลี่ยงการบริโภคหางนม หางนมแห้ง ซึ่งเป็นอาหารเสริมที่พบได้ทั่วไป มีแล็กโทสเป็นส่วนประกอบมากกว่า 70%
หางนมเหลวประกอบด้วยแล็กโทส โปรตีนและแร่ธาตุ ตลอดจนไขมันบางส่วน ใน พ.ศ. 2548 นักวิจัยจากมหาวิทยาลัยลุนด์ในสวีเดน ค้นพบว่า หางนมได้กระตุ้นการปลดปล่อยอินซูลินในผู้ป่วยเบาหวานชนิดที่ 2 งานเขียนในวารสารสารอาหารคลินิกอเมริกัน ได้ค้นพบเช่นกันว่า หางนมสามามารถช่วยควบคุมและลดลิ่มในระดับน้ำตาลเลือดในหมู่ผู้ป่วยโรคเบาหวานชนิดที่ 2 โดยการหลั่งอินซูลิน
ภาวะไม่ทนต่อแล็กโทส

ภาวะไม่ทนต่อแล็กโทส  หรือนิยมเรียกแบบไม่เป็นทางการว่าการแพ้นม เป็นภาวะที่ร่างกายไม่สามารถสลายแล็กโทส เนื่องจากการขาดเอนไซม์แล็กเทสที่จำเป็นในระบบย่อยอาหาร มีการประมาณว่าผู้ใหญ่ทั่วโลกราว 75% มีการผลิตแล็กเทสลดลงในวัยผู้ใหญ่ ความถี่ของการลดการผลิตแล็กเทสมีแตกต่างกันตั้งแต่ 5% ในยุโรปเหนือ ไปจนถึง 71% ในซิซิลี และมากกว่า 90% ในบางประเทศทวีปแอฟริกาและเอเชีย
น้ำตาลโมเลกุลคู่ไม่สามารถถูกดูดซึมผ่านผนังของลำไส้เล็กเข้าไปยังกระแสเลือดได้ ดังนั้น ในการขาดแล็กเทส แล็กโทสซึ่งมีอยู่ในผลิตภัณฑ์นมที่ย่อยแล้วจะไม่ถูกทำให้แตกตัวและผ่านไปจนถึงลำไส้ใหญ่โดยไม่มีการย่อยสลาย โอเปอร์รอนของแบคทีเรียในลำไส้จะเข้ามาสลายแล็กโทสอย่างรวดเร็ว และส่งผลให้เกิดการหมักภายในร่างกายสิ่งมีชีวิต และผลิตแก๊สออกมาในปริมาณมาก (ได้แก่ ไฮโดรเจน คาร์บอนไดออกไซด์ และมีเทนผสมกัน) ซึ่งอาจก่อให้เกิดอาการบริเวณท้องได้หลายอย่าง รวมทั้ง ท้องเป็นตะคริว คลื่นไส้ เรอบ่อย กรดไหลย้อน และผายลม นอกเหนือจากนั้น แล็กโทส เช่นเดียวกับน้ำตาลที่ไม่ถูกดูดซึมอื่น ๆ (อย่างเช่น ซอร์บิทอล แมนนิทอล และไซลิทอล) การมีของแล็กโทสและผลิตภัณฑ์จากการหมักจะเพิ่มแรงดันออสโมติกในลำไส้ใหญ่
เนื่องจากภาวะไม่ทนต่อแล็กโทสเกิดจากการที่ร่างกายย่อยแล็กโทสไม่ได้ จึงถือว่าไม่ได้เกิดจากกระบวนการภูมิแพ้ ไม่ถือเป็นโรคภูมิแพ้อาหาร และเป็นคนละโรคกับการแพ้โปรตีนนมวัว (cow's milk protein allergy)
ชีววิทยาแล็กเทส.
สภาวะปกติของสัตว์เลี้ยงลูกด้วยน้ำนมสำหรับตัวอ่อนของสปีชีส์เพื่อรับมือกับการผลิตแล็กเทสที่ลดลงในช่วงปลายระยะหย่านม (ซึ่งเป็นระยะเวลาที่แตกต่างกันไปในแต่ละสปีชีส์) ในมนุษย์ สังคมที่ไม่บริโภคนม การผลิตแล็กเทสมักจะลดลงถึง 90% ในช่วงสี่ปีแรกของชีวิต ถึงแม้ว่าค่าการลดลงที่แม่นยำมีความแตกต่างกันอย่างมาก
อย่างไรก็ตาม ประชากรมนุษย์บางส่วนมีการกลายพันธุ์บนโครโมโซม 2 ซึ่งกำจัดการปิดการผลิตแล็กเทส ทำให้สมาชิกของประชากรเหล่านี้สามารถบริโภคนมสดและผลิตภัณฑ์จากนมได้ตลอดชีวิตโดยไม่ประสบกับความยากลำบากต่อไปได้ ซึ่งเป็นการปรับตัวให้เข้ากับสมัยปัจจุบันที่มีการบริโภคนม และได้เกิดขึ้นแยกต่างหากในทั้งยุโรปเหนือและแอฟริกาตะวันออกในหมู่ประชากรที่เคยมีวิถีชีวิตด้วยการเลี้ยงปศุสัตว์ การผลิตแล็กเทสได้ตลอดชีวิต ทำให้การย่อยแล็กโทสสามารถดำเนินต่อไปได้จนกระทั่งเข้าสู่วัยผู้ใหญ่ เป็นแอลลีลเด่น ทำให้ภาวะไม่ทนต่อแล็กโทสเป็นลักษณะพันธุกรรมด้อย 
บางวัฒนธรรม อย่างเช่น ญี่ปุ่น ที่ซึ่งมีการบริโภคนมเพิ่มมากขึ้นเมื่อเปรียบเทียบกับรูปแบบการกินอาหารแต่เดิม แสดงให้เห็นว่าการแพ้แล็กโทสมีความชุกลดลง ถึงแม้ว่าจะมีความโน้มเอียงรับโรคตามพันธุกรรมก็ตาม
ภาวะไม่ทนต่อแล็กโทสในด้านพยาธิวิทยาสามารถเกิดได้จากการแพ้กลูเตน ซึ่งสร้างความเสียหายแก่วิลลัสในลำไส้เล็กซึ่งผลิตแล็กเทส ภาวะไม่ทนต่อแล็กโทสประเภทนี้จะเกิดขึ้นชั่วคราวเท่านั้น ภาวะไม่ทนต่อแล็กโทสที่เกิดขึ้นจากการแพ้กลูเตนจะหายจากอาการหลังจากผู้ป่วยงดรับประทานอาหารที่มีกลูเตนเป็นระยะเวลาเพียงพอให้วิลลิสฟื้นฟู 
สำหรับบางคนซึ่งรายงานปัญหาเกี่ยวกับการบริโภคแล็กโทสไม่ได้มีภาวะไม่ทนต่อแล็กโทสอย่างแท้จริง ในการศึกษาผู้ใหญ่ชาวซิซิลี 323 คน พบว่ามีเพียง 4% ซึ่งมีทั้งภาวะไม่ทนต่อแล็กโทสและการย่อยแล็กโทสผิดปกติ ในขณะที่ 32.2% เป็นผู้ที่มีการย่อยแล็กโทสผิดปกติ แต่ไม่ได้มีผลสรุปออกมาว่าแพ้แล็กโทส อย่างไรก็ตามในอีกงานศึกษาหนึ่ง พบว่า 72% ของชาวซิซิลี 100 คน มีภาวะไม่ทนต่อแล็กโทส และชาวอิตาลีตอนเหนือ 106 คน จาก 208 คน (51%) มีภาวะไม่ทนต่อแล็กโทส
อเล็กซ์ ไรลีย์

เควิน โรเบิร์ต ไคลีย์ จูเนียร์ (Kevin Robert Kiley, Jr.) เกิดวันที่ 28 เมษายน ค.ศ. 1981 เป็นนักมวยปล้ำอาชีพและผู้บรรยายชาวอเมริกันในชื่อ อเล็กซ์ ไรลีย์ (Alex Riley)
เขาเปิดตัวกับWWEเข้าร่วมแข่งขันNXTซีซั่น2 โดยมีเดอะมิซเป็นผู้ฝึกสอน ซึ่งผู้ชนะในซีซั่น2 คือคาวาล ต่อมาได้มาอยู่รอว์เป็นลูกน้องให้มิซ ในรอว์ 28 กุมภาพันธ์ 2011 ไรลีย์ได้เจอกับจอห์น ซีนาในกรงเหล็ก โดยถ้าซีนาชนะ ไรลีย์จะไม่ได้ทำงานกับมิซและถูกไล่ออก แต่ถ้าไรลีย์ชนะซีนาจะต้องพูดว่า "เดอะมิซเจ๋ง" สุดท้ายไรลีย์แพ้ถูกไล่ออก ก่อนที่มิซจ้างไรลีย์กลับมา ในเรสเซิลเมเนีย ครั้งที่ 27ได้มาอยู่ข้างเวทีให้กับมิซในการป้องกันแชมป์ WWEกับซีนา สุดท้ายมิซก็เป็นฝ่ายชนะ จากการช่วยเหลือของเดอะ ร็อก มิซเสียแชมป์ให้ซีนาในเอ็กซ์ตรีมรูลส์ (2011) ก่อนรีแมตช์ชิงแชมป์กับซีนาในโอเวอร์ เดอะ ลิมิต (2011)แบบ I Quit Match โดยไรลีย์เป็นตัวช่วย แต่ก็ไม่สำเร็จ
ในรอว์ 23 พฤษภาคม 2011 มิซออกมาบอกว่าสาเหตุที่ทำให้เขาไม่ได้แชมป์ WWE ก็คือไรลีย์ เพราะมันคนเดียวตั้งแต่เอ็กซ์ตรีมรูลส์ ที่มันไม่ยอมออกมาช่วย แล้วในรอว์ มันก็ทำแผนแตกจนกรรมการจับได้ แล้วในโอเวอร์เดอะลิมิต มันก็เอาเข็มขัดมาฟาดหัวฉัน มิซบอกขอโอกาสชิงแชมป์ WWE อีกครั้ง โดยคืนนี้แบนไรลีย์ออกจากข้างเวทีด้วยผู้จัดการของรอว์เมลมาบอกว่า มิซฉันได้ยินคำขอของนายแต่ฉันไม่อนุมัติแกแพ้แล้วแกกับซีนาจบลงแค่นี้ มิซหันไปด่าไรลีย์ และบอกว่าเพราะแกคนเดียว ไรลีย์บอกแต่ฉันไม่ใช่คนที่พูด I Quit มิซโมโหตบหน้าไรลีย์ และบอกว่าถ้าฉันไม่จ้างแกเป็นผู้ช่วยแกก็ไม่ได้มาอยู่รอว์ ด้วยซ้ำแกมันไม่มีอะไรดีสักอย่างแกถูกไล่ออก ไรลีย์ทนไม่ไหวไล่กระทืบมิซ ยับเยินและเหวี่ยงไปอัดที่กั้นคนดูเหวี่ยงขึ้นโต๊ะผู้บรรยายเหวี่ยงขึ้นเวทีแล้ววิ่งมาถีบหน้าก่อนจะเดินจากไป และกลายเป็นฝ่ายธรรมะ ในแคปิเทล พูนิชเมนท์เอาชนะมิซไปได้ ก่อนจะมาเป็นผู้บรรยายในปี 2013
ในปี 2015 ไรลีย์ได้กลับมาขึ้นปล้ำในรอบ 2 ปี โดยเปิดศึกกับแชมป์ NXTอย่างเควิน โอเวนส์ วันที่ 2 พฤษภาคม 2015 มีการประกาศว่าไรลีย์จะรับการผ่าตัดเพื่อแก้ไขข้อเสื่อมข้ออักเสบในหัวเข่าของเขา ในต้นปี 2016 ได้กลับมาในบทฝ่ายอธรรม ในเดือนพฤษภาคม 2016 ได้ถูกไล่ออกจาก WWE
โรงเรียนมัธยมวัดใหม่กรงทอง

โรงเรียนมัธยมวัดใหม่กรงทอง ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เป็นโรงเรียนการกุศลของวัดในพระพุทธศาสนา ก่อตั้งเมื่อวันที่ 14 พฤษภาคม พ.ศ. 2498 โดยคณะสงฆ์อำเภอศรีมหาโพธิ เป็นโรงเรียนเอกชนขนาดใหญ่ เปิดสอนตั้งแต่ระดับชั้นปฐมวัย จนถึงชั้นมัธยมศึกษาปีที่ 6 ในปัจจุบัน ดร.อุดม ชำนิ เป็นผู้อำนวยการ พระราชปริยัติวัชราจารย์ (สุดใจ ยโสธโร ป.ธ.๔) เจ้าคณะจังหวัดปราจีนบุรี เจ้าอาวาสวัดใหม่กรงทอง เป็นผู้รับใบอนุญาตสถานศึกษา และ พระมหาธนศักดิ์ ธมฺมโชโต ป.ธ.๙ เลขานุการเจ้าคณะจังหวัดปราจีนบุรี ผู้ช่วยเจ้าอาวาสวัดใหม่กรงทอง 
วันที่ 26 พฤษภาคม 2554 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับโรงเรียนมัธยมวัดใหม่กรงทอง ไว้ในพระราชูปถัมภ์
ประวัติสถานศึกษา.
โรงเรียนมัธยมวัดใหม่กรงทอง เป็นโรงเรียนเอกชนขนาดใหญ่ สังกัดสำนักงานคณะกรรมการการศึกษาเอกชน ก่อตั้งโดยคณะสงฆ์จังหวัดปราจีนบุรี เมื่อวันที่ 14 พฤษภาคม พ.ศ. 2498 โดยมี พระวิสุทธิธรรมาจารย์ (หลวงพ่อทรัพย์) อดีตเจ้าอาวาสวัดใหม่กรงทอง และอดีตเจ้าคณะจังหวัดปราจีนบุรี ร่วมกับพระครูศรีมหาโพธิคณารักษ์ (สวาสดิ์ กระโยมกุล) อดีตเจ้าคณะอำเภอศรีมหาโพธิ แรกเริ่มจัดสร้างด้วยเงินงบประมาณที่รัฐบาลจัดสรรสนับสนุน จำนวน 200,000 บาท มีนายบรรจบ ทองทับ เป็นผู้รับใบอนุญาต นายสนั่น สุวรรณกล่อม เป็นครูใหญ่ และพระมหาสวาสดิ์ กระโยมกุล (พระครูศรีมหาโพธิ์คณารักษ์) เป็นผู้จัดการฝ่ายสงฆ์ ปีการศึกษา พ.ศ. 2503 ได้รับการรับรองวิทยฐานะจากกระทรวงศึกษาธิการ
ปัจจุบันมีเนื้อที่ 31 ไร่ อาคารเรียน 7 หลัง จำนวน 157 ห้องเรียน 
ห้องเรียน อาคารประกอบ จำนวน 3 หลัง เปิดสอนตั้งแต่ระดับชั้นอนุบาลถึงชั้นมัธยมศึกษาตอนปลาย ในปีการศึกษา 2566 มีคณะครู 243 รูป/คน นักเรียน 6,039 รูป/คน
สโมสรฟุตบอลเอร์กูเลส

สโมสรฟุตบอลเอร์กูเลส  เป็นสโมสรฟุตบอลสเปน จากเมืองอาลีกันเต แคว้นบาเลนเซีย สโมสรก่อตั้งในปี ค.ศ. 1922 ปัจจุบันอยู่ในลาลิกา มีสนามกีฬาเหย้าคือสนามกีฬาโคเซรีโกเปเรซ ที่จุที่นั่ง 30,000 ที่
ดิลเซิน-สโตกเกม

ดิลเซิน-สโตกเกม  เป็นเมืองและเทศบาลที่อยู่ในมณฑลลิมเบิร์กของประเทศเบลเยียม ตั้งอยู่ทางตะวันออกของมณฑลซึ่งติดกับชายแดนเนเธอร์แลนด์ ดิลเซิน-สโตกเกมมีประชากรประมาณ 20,000 คน และสำหรับตัวเมืองดิลเซินนั้นมีแม่น้ำเมิซไหลผ่านใจกลางเมือง
การแบ่งเขตการปกครอง.
ดิลเซิน-สโตกเกมเกิดจากการรวมตัวกันของ 5 หมู่บ้าน ได้แก่ ดิลเซิน, สโตกเกม, ลังกลาร์, เอเลิน และโรเตม
สำหรับอาณาเขตรอบดิลเซิน-สโตกเกม มีดังต่อไปนี้
และเมืองในประเทศเนเธอร์แลนด์ที่มีพื้นที่ติดกับดิลเซิน-สโตกเกม ได้แก่
แหล่งข้อมูลอื่น.
 วิกิมีเดียคอมมอนส์มีสื่อเกี่ยวกับ
จะกิ๊กหรือกั๊ก ก็รักซะแล้ว

จะกิ๊กหรือกั๊ก ก็รักซะแล้ว  เป็นภาพยนตร์โรแมนติกคอมเมดี้ กำกับโดย อีวาน ไรท์แมน นำแสดงโดย แอชตัน คุชเชอร์ และนาตาลี พอร์ตแมน เป็นเรื่องราวเกี่ยวกับความสัมพันธ์ในวัยหนุ่มวัยสาว เมื่อคุณหมอสาวเอ็มม่า แฟรงคลิน และ หนุ่มหล่อมากเสน่ห์ อดัม เคิร์ทซ์แมน มีฐานะเป็นเพื่อนสนิทที่คบกันมานาน กลับมีความสัมพันธ์ทางกายกัน โดยทั้งคู่ตกลงกันว่าจะไม่ผูกมัด หมายความว่าพวกเขาจะทำอะไรก็ได้ที่ใจอยากจะทำ ทำเมื่อไหร่ก็ได้ที่อยาก ในทุกที่ที่พวกเขาต้องการ ตราบใดที่พวกเขาไม่ตกหลุมรักกัน
เข้าฉายครั้งแรกในประเทศสหรัฐอเมริกา เมื่อ 25 มกราคม พ.ศ. 2554
ซอ จียอน

ซอ จียอน (เกิด 11 พฤศจิกายน 2529) เป็นนักแสดง นักร้อง และนางแบบชาวเกาหลีใต้
ประวัติ.
จียอนกำเนิดในประเทศเกาหลีใต้ ครอบครัวเป็นชาวเกาหลีใต้ ชื่อ "จียอน" นั้นตาตั้งให้
เมื่ออายุได้ 11 ปี จียอนย้ายเข้ามาอาศัยในประเทศไทย หลังจากที่บิดาย้ายเข้ามาทำงานได้สักพัก ปัจจุบัน บิดา มารดา พี่ชาย และน้องสาว ย้ายเข้ามาอาศัยในประเทศไทยทั้งสิ้น ช่วงปี พ.ศ. 2541 เธอได้ร่วมแสดง มิวสิกวีดิโอ "บอกกันได้ไหม" ของศิลปิน ราฟฟี่-แนนซี่ ด้วย
เมื่อเข้ามาอาศัยในประเทศไทยแล้ว จียอนรับการศึกษาระดับมัธยมศึกษาที่โรงเรียนร่วมฤดีวิเทศศึกษา กรุงเทพมหานคร เวลานั้น ถูกเพื่อนที่โรงเรียนกลั่นแกล้งเรื่องภาษา เพราะพูดไม่ได้ทั้งไทยและอังกฤษ จึงท้อใจและอยากกลับบ้านเกิดเมืองนอน แต่ได้รับกำลังใจจากบิดามาเสมอ จึงผ่านพ้นไปได้
จียอนจบการศึกษาจากคณะศิลปศาสตร์ มหาวิทยาลัยอัสสัมชัญ วิชาเอก คือ ภาษาญี่ปุ่นธุรกิจ
การทำงาน.
จียอนชอบร้องเพลงและประสงค์จะเป็นนักร้อง ครั้งศึกษาอยู่ ณ โรงเรียนร่วมฤดีวิเทศศึกษา ก็ได้เป็นพิธีกรในงานโรงเรียน และงานอื่น ๆ ที่สยามพารากอน ทั้งได้ร่วมกิจกรรมโรงเรียนและได้รับรางวัลเรื่อยมา แต่บิดามารดาอยากให้เป็นทูตมากกว่าเป็นนักร้อง
จียอนมาเริ่มงานบันเทิง เมื่อเพื่อนชวนไปชมรายการ "ไฟฟ์ไลฟ์" (Five Live) ที่ตึกแกรมมี่ และบริษัทแกรมมี่สังเกตเห็นจียอน จึงเชื้อเชิญให้มาทดสอบการแสดง แต่เนื่องจากเวลานั้นยังใช้ภาษาไทยไม่คล่อง งานเริ่มแรกจึงเป็นการถ่ายแบบ ถ่ายโฆษณา และแสดงมิวสิกวีดิโอ
ภายหลัง พิชญะ และพิรัชต์ นิธิไพศาลกุล ซึ่งเป็นเพื่อนที่โรงเรียนร่วมฤดีวิเทศศึกษา และเป็นศิลปินสังกัดแกรมมี่ แนะนำให้รู้จักกับนักอำนวยการผลิต (producer) คนหนึ่งซึ่งให้จียอนร้องเพลงทดสอบ และนิติพงษ์ ห่อนาค นักประพันธ์เพลง ได้ยินเข้าก็ชอบใจ จึงนัดให้มาพบ และแสดงความประสงค์จะทำเพลงให้ จากนั้น จียอนก็ได้รับการฝึกขับร้องจากนิติพงษ์มาตลอด ต่อมา ถกลเกียรติ วีรวรรณ ผู้บริหารแกรมมี่ และผู้ก่อตั้งเอ็กแซ็กท์ บริษัทในเครือแกรมมี่ ได้ฟังเพลง "ฉันไม่มีที่ไป" ที่จียอนอัดไว้ ก็สนใจ และเมื่อได้พบตัวจียอนก็ประทับใจ จียอนจึงได้ทำงานกับเอ็กแซ็กท์
ต้นปี 2560 จียอนถูกถอดจากภาพยนตร์เรื่อง "Mind Memory 1.44 พื้นที่รัก" และทางผู้กำกับได้เปลี่ยนให้ จุฑามาศ วิชัย มาแสดงแทน เดือนมีนาคม ปีเดียวกัน เธอถูกถอดจากรายการตลกสองรายการ ซึ่งเป็ด เชิญยิ้มให้ชมพู่ ก่อนบ่ายคลายเครียด มาทำหน้าที่แทน ช่วงเวลาใกล้เคียงกัน เธอถูกวิจารณ์เรื่องผิดนัดถ่ายภาพยนตร์ "กัดกระชากเกรียน" ของ พจน์ อานนท์ รวมถึงมีปัญหาในการแสดงคู่กับเบญจพล เชยอรุณ ด้วย ที่สุด เธอเปลี่ยนผู้จัดการ และขอโทษพจน์ อานนท์
ชัจจ์ กุลดิลก

พลตำรวจโท ชัจจ์ กุลดิลก อดีตรัฐมนตรีช่วยว่าการกระทรวงมหาดไทย และอดีตรัฐมนตรีช่วยว่าการกระทรวงคมนาคม ในรัฐบาลนางสาวยิ่งลักษณ์ ชินวัตร อดีตสมาชิกสภาผู้แทนราษฎรแบบบัญชีรายชื่อ อดีตรองหัวหน้าพรรคเพื่อไทย เคยดำรงตำแหน่งผู้บัญชาการตำรวจสอบสวนกลาง (บช.ก.) และที่ปรึกษาหนังสือพิมพ์มหาประชาชนฉบับความจริงวันนี้
ประวัติ.
พลตำรวจโท ชัจจ์ กุลดิลก เกิดเมื่อวันที่ 24 มิถุนายน พ.ศ. 2486 เป็นบุตรของนายใช้ กับนางเซี้ยม กุลดิลก จบการศึกษาจากโรงเรียนนายร้อยตำรวจ สาขารัฐประศาสนศาสตร์บัณฑิต (รป.บ.)
พล.ต.ท.ชัจจ์ หย่ากับคู่สมรสแล้ว โดยมีบุตรรวม 7 คน บุตรคนโต คือ ดร.จารุพรรณ กุลดิลก
การทำงาน.
ชัจจ์ กุลดิลก เคยดำรงตำแหน่งสูงสุดในราชการตำรวจคือผู้บัญชาการสอบสวนกลาง (บช.ก.) ต่อมาปลดเกษียณ ได้เข้ามาทำงานการเมืองร่วมกับพรรคพลังประชาชนและพรรคเพื่อไทย
ในการเลือกตั้ง พ.ศ. 2554 ได้สมัครรับเลือกตั้ง ส.ส.ในระบบบัญชีรายชื่อ พรรคเพื่อไทย ลำดับที่ 11 และได้รับเลือกตั้งเป็นสมาชิกสภาผู้แทนราษฎรเป็นสมัยแรก ต่อมาได้รับแต่งตั้งเป็นรัฐมนตรีช่วยว่าการกระทรวงคมนาคม ในรัฐบาลของนางสาวยิ่งลักษณ์ ชินวัตร ต่อจากนั้นในวันที่ 25 สิงหาคม พ.ศ. 2554 ได้ลาออกจากการเป็นสมาชิกสภาผู้แทนราษฎร เพื่อเปิดโอกาสให้ผู้สมัครในบัญชีรายชื่อลำดับถัดได้เลื่อนลำดับขึ้นมาแทน ต่อมาได้ปรับมารับตำแหน่งรัฐมนตรีช่วยว่าการกระทรวงมหาดไทย (ครม.ยิ่งลักษณ์ 3) จนถึงเดือนมิถุนายน พ.ศ. 2556
คดีความฐานหมิ่นประมาท.
ชัจจ์ กุลดิลก ถูกศาลอุทธรณ์ พิพากษาให้จำคุก เมื่อวันที่ 18 กันยายน พ.ศ. 2549 ในกรณีที่นายจุรินทร์ ลักษณวิศิษฏ์ รองหัวหน้าพรรคประชาธิปัตย์ อดีตรัฐมนตรีช่วยว่าการกระทรวงพาณิชย์ ได้เป็นโจทย์ยื่นฟ้องเรียกค่าเสียหายเป็นเงิน 80 ล้านบาท ฐานหมิ่นประมาท โดยการพิพากษายืนตามศาลชั้นต้น ให้จำคุก 3 เดือน ปรับ 200,000 บาท แต่โทษจำคุกให้รอลงอาญา 2 ปี
โลร็อง โกเซียลนี

โลร็อง โกเซียลนี (เกิด 10 กันยายน ค.ศ. 1985) เป็นนักฟุตบอลชาวฝรั่งเศส ปัจจุบันเล่นในตำแหน่งกองหลังให้กับบอร์โดในลีกเอิง
โกเซียลนี ย้ายจากลอริยองท์สู่อาร์เซนอลในปี ค.ศ. 2010 ในฐานะผู้เล่นที่แทบจะไม่มีใครรู้จัก โดยในช่วงแรก ๆ เล่นโกเซียลนีผิดพลาดอยู่หลายครั้ง จนทำให้ทีมเสียประตูหรือพ่ายแพ้อยู่บ่อยครั้ง โดยเฉพาะนัดแรกที่ลงเล่นพบกับลิเวอร์พูลที่สนามแอนฟีลด์ก็โดนใบเหลือง 2 ใบ กลายเป็นใบแดงไล่ออกทันที แต่เมื่อได้สั่งสมประสบการณ์กอรปกับการได้ลงเล่นบ่อยมากขึ้น ทำให้ฝึกฝนทักษะในการเล่นและความแข็งแกร่งขึ้น จนกลายเป็นผู้เล่นหลักตัวจริงที่อาร์เซนอลจะขาดเสียไม่ได้
โกเซียลนี ทำประตูแรกในนามทีมชาติฝรั่งเศสได้ในนัดอุ่นเครื่อง ที่ฝรั่งเศสเอาชนะสกอตแลนด์ไปได้ 3–0 ก่อนหน้าที่จะถึงฟุตบอลยูโร 2016 ไม่นาน โดยเป็นผู้โหม่งทำประตูได้ในนาทีที่ 39 จากลูกเตะมุมของดีมีทรี ปาแย็ต นับเป็นประตูที่ 3
ในฤดูกาล 2016–17 ในนัดที่ 4 ของฤดูกาล ในการพบกับเซาแทมป์ตัน ที่สนามเอมิเรตส์สเตเดียม ซึ่งโกเซียลนีทำหน้าที่เป็นกัปตัน และตรงกับวันครอบรอบวันเกิดปีที่ 31 ของโกเซียลนีด้วย โกเซียลนีเป็นผู้ยิงประตูได้ในนาทีที่ 29 เป็นลูกตีเสมอให้กับอาร์เซนอล ซึ่งโดนยิงนำไปก่อน 0–1 ด้วยการกระโดดตีลังกายิงแบบจักรยานอากาศอย่างสวยงาม
วัดอัมพวา (กรุงเทพมหานคร)

วัดอัมพวา ตั้งอยู่เลขที่ 109 ถนนอิสรภาพ 37 และถนนจรัญสนิทวงศ์ 22 แขวงบ้านช่างหล่อ เขตบางกอกน้อย กรุงเทพมหานคร สังกัด คณะสงฆ์มหานิกาย มีที่ดินตั้งวัด เนื้อที่ 8 ไร่ อาณาเขตทิศเหนือ ติดต่อกับซอยวัดอัมพวา ทิศใต้ติดกับที่เอกชน ทิศตะวันออกติดกับกองรถยนต์ กองช่าง ขส.ทร. ทิศตะวันตกติดกับอาคารบ้านเรือนราษฎรและโรงเรียนวัดอัมพวา
วัดอัมพวา สร้างขึ้นเมื่อประมาณ พ.ศ. 2211 ในสมัยอยุธยา ไม่ปรากฏหลักฐานว่าใครเป็นผู้สร้าง แต่เดิมบริเวณนี้เป็นพื้นที่สวน วัดตั้งอยู่ทิศตะวันตกวังสวนอนันต์ กรมการขนส่งทหารเรือ
วัดอัมพวา ได้รับพระราชทานวิสุงคามสีมา ประมาณ พ.ศ. 2216 (กรมการศาสนา,2526 358-359) ใบเสมารัชกาลที่ 1 เป็นเสมาคู่ หรืออาจจะเป็นใบเสมาสมัยกษัตริย์รัชกาลสุดท้ายของอยุธยาก็ได้ สองสมัยนี้ ใบเสมาแบบอย่างเหมือนกัน ใบเสมาแบบอย่างเหมือนกัน ใบเสมาทำซุ้มเป็นกูบช้าง ด้านหลังอุโบสถมีเจดีย์ทรงกลมใหญ่ เป็นแบบรัชกาลที่ 4 แสดงว่า ต้องมาปฏิสังขรณ์ใหญ่สมัยรัชกาลที่ 4 (น.ณ.ปากน้ำ)
ทั้งอุโบสถ และเจดีย์ใหญ่หนึ่งเจดีย์ และเจดีย์เล็กสองเจดีย์ เป็นปูชนียสถานเก่าแก่สันนิษฐานว่าสร้างตอนปลายสมัยอยุธยา มีปูชนียวัตถุ พระประธาน หน้าตัก กว้าง 4 ศอก พระพักตร์ มีลักษณะประติมากรรมแบบอู่ทอง พระพุทธรูปสมัยสุโขทัยสัมฤทธิ์ 4 องค์ ปัจจุบันเหลือ 3 องค์ ภาพเขียนที่บานประตูหน้าต่างหลังอุโบสถสมัยโบราณ (ปัจจุบันไม่พบ) มีภาพจิตรกรรมฝาผนัง ทั้งภายในอุโบสถ และภายในวิหารหลวงปู่นาค
จากแนวคิดที่ศึกษามีความเชื่อสนับสนุนตามแนวคิดของ น.ณ. ปากน้ำ และกรมการศาสนา วัดอัมพวา น่าจะสร้างในสมัยอยุธยาช่วงเจริญรุ่งเรือง ดังตัวอย่างที่กล่าว ในสมัยสมเด็จพระชัยราชาธิราช (2085) โปรดให้ขุดคลองแม่น้ำเจ้าพระยาใหม่ เพื่อสะดวกในการค้าขายในบริเวณดินแดนแถบนี้ประชาชนมาอาศัยจำนวนหนาแน่นที่สุด เริ่มเป็นเมืองด้านการค้าขายที่สำคัญ วัดอัมพวา อาจจะเริ่มก่อตัวในสมัยนั้นก็ได้ (กรองแก้ว บูรณะกิจ และสว่าง ขวัญบุญ ; 75)
พื้นที่ตั้งวัด เป็นที่สัญจรไปมาสะดวกสบาย มีซอยต่อเชื่อมระหว่างถนนอิสรภาพ ซอย 37 กับถนนจรัญสนิทวงศ์ ซอย 22 การคมนาคมสะดวก อาคารเสนาสนะ มีอุโบสถกว้าง 8 เมตร ยาว 26 เมตร ก่ออิฐถือปูน เจดีย์ทรงระฆังคว่ำด้านหลังอุโบสถ 1 ปาง มีวิหารหลวงปู่นาค กว้าง 7เมตร ยาว 14.30 เมตร อาคารคอนกรีต วิหารหลวงปู่แป้น กว้าง 7 เมตร ยาว 14 เมตร ก่ออิฐถือปูนวิหารสมเด็จพุฒาจารย์ (โต พรหมรํสี) ก่ออิฐถือปูน กุฏิสงฆ์ขนาดสงฆ์ขนาดเล็ก 4 ห้อง จำนวน 2 หลัง กุฏิสงฆ์ขนาดใหญ่สองชั้น 12 ห้อง จำนวน 1 หลัง กุฏิสงฆ์ขนาดเล็กสองชั้น 6 ห้อง จำนวน 1 หลัง ศาลาการเปรียญกว้าง 14 เมตร ยาว 36 เมตร 1 หลัง อาคารคอนกรีต หอระฆัง 1 หลัง เมรุ 1 หลัง ศาลาการบำเพ็ญกุศล 2 หลัง
ด้านการศึกษา ทางวัดสนับสนุนให้พระภิกษุสามเณรศึกษาพระปริยัติธรรมจากสำนักเรียนต่างๆ ได้ตามอัธยาศัย และเป็นประเพณีปฏิบัติมาช้านาน นอกจากนั้นยังให้ทางราชการสร้างโรงเรียนขึ้นในวัดเป็นการสนับสนุนการศึกษาของชาติอีกด้วย
ปัจจุบันมีพระภิกษุสามเณรศึกษาเล่าเรียนจำนวนมากตั้งแต่ระดับปริยัติธรรมแผนธรรม นักธรรมตรี โท – เอก และบาลี ตั้งแต่ประโยค 1-2 เป็นต้นไป
ธเนศวร์ เจริญเมือง

ศาสตราจารย์เกียรติคุณ ดร.ธเนศวร์ เจริญเมือง กรรมการในคณะกรรมการพัฒนาพรรคการเมืองเพื่อการปฏิรูปประเทศตามรัฐธรรมนูญ ตามคำสั่งคณะกรรมการการเลือกตั้งที่ 14/2560 อดีตที่ปรึกษารัฐมนตรีว่าการกระทรวงศึกษาธิการ เป็นนักวิชาการด้านรัฐศาสตร์ อดีตรองเลขาธิการฝ่ายการเมือง ศูนย์กลางนิสิตนักศึกษาแห่งประเทศไทย ดำรงตำแหน่งศาสตราจารย์ สำนักวิชาการเมืองและการปกครอง คณะรัฐศาสตร์และรัฐประศาสนศาสตร์ มหาวิทยาลัยเชียงใหม่ 
ผลงานวิชาการ.
ศ.ดร.ธเนศวร์ เจริญเมือง เป็นผู้เสนอคำว่า "อุตรโครียานุวัตร" เมื่อวันที่ 21 ธ.ค. ที่ผ่านมา ที่ห้องประชุมใหญ่ คณะสังคมศาสตร์ มหาวิทยาลัยเชียงใหม่ ซึ่งเป็นการจัดเสวนา "6 ทศวรรษ กับการเปลี่ยนแปลงในสังคมท้องถิ่นล้านนา" เนื่องในโอกาสเกษียณอายุราชการของท่านเอง ซึ่ง ศ.ดร.ธเนศวร์ ได้กล่าวปิดการเสวนาว่าผลจากภาวะ "สยามานุวัตร" หรือการรวมศูนย์อำนาจอย่างหนักของประเทศในช่วงหลายทศวรรษที่ผ่านมา ทำให้มีแนวโน้มของสิ่งที่เรียกว่า "อุตรโครียานุวัตร" ที่จะเกิดขึ้นในอนาคตอันใกล้
หุ่นกระบอกไทย

หุ่นกระบอกไทย ที่ใช้แสดงกันในปัจจุบัน สันนิษฐานว่า สร้างขึ้นโดยอาศัยกรรมวิธีการสร้างหุ่นกระบอกตามแบบหุ่น ซึ่ง หม่อมราชวงศ์เถาะได้คิดประดิษฐ์ดัดแปลงขึ้น กล่าวคือ ตัวหุ่นกระบอกประกอบขึ้นด้วยส่วนสำคัญ 4 ส่วน ได้แก่ ศีรษะหุ่น ลำตัว มือ เครื่องแต่งกายและเครื่องประดับ หุ่นกระบอก ส่วนที่เลียนแบบอวัยวะของคนจริงๆ คือศีรษะและมือทั้ง 2 ข้าง เท่านั้น ส่วนลำตัวหุ่น เป็นกระบอกไม้ไผ่ทั้งปล้องสอดเข้าไปตรงลำคอ ศีรษะและลำตัวถอดออกจากกันได้ เมื่อไม่ใช้แสดงแล้วก็จะถอดออกและเก็บไว้แยกกัน โดยถอดส่วนศีรษะเก็บตั้งไว้บนฐานที่ประดิษฐ์ขึ้นเพื่อตั้งศีรษะหุ่นกระบอก ลำตัวที่เป็นกระบอกไม่ไผ่เมื่อถอดออกแล้วจะนำแยกเก็บต่างหากจากตัวเสื้อที่มีลักษณะคล้ายถุงตัวเสื้อซึ่งมีมือติดอยู่ทั้ง 2 ข้าง พับเก็บใส่หีบ ศีรษะของหุ่นกระบอกส่วนมากจะทำด้วยไม้เนื้อเบาทั้งแท่ง เช่น ไม้ทองหลาง ไม้โมก ไม้สักทอง ไม้ที่นำมาใช้ควรเป็นไม้เนื้อดีไม่มีตรา แท่งไม้ควรมีขนาดกว้างประมาณ 12 เซนติเมตร และความยาวประมาณ 20 เซนติเมตร เมื่อได้ไม้แล้วช่างก็จะนำมาแกะให้เป็นรูปศีรษะ รูปหน้า และ ลำคอ ส่วนของรูปหน้าและศีรษะยาวประมาณ 10 - 12 เซนติเมตร ส่วนของลำคอยาวประมาณ 8 เซนติเมตร คว้านให้เป็นรูปกว้างพอที่กระบอกไม้ไผ่รวกจะสอดเข้าไปได้โดยสะดวก เหตุที่ต้องทำลำคอใหญ่ยาว เพราะจะใช้เป็นส่วนต่อกับกระบอกไม้ไผ่ที่เป็นส่วนลำตัวหุ่น เมื่อสวมเสื้อคลุมทับอีกชั้นหนุ่งก็จะได้รูปลำคอพอดี ขั้นต่อไป คือ ปั้นแต่งด้วยรักสมุกหรือดินให้เป็นจมูก ปาก คิ้ว หู ประเพณีนิยมเกี่ยวกับความเชื่อในการประดิษฐ์ศีรษะหุ่นกระบอกอย่างหนึ่ง คือ ต้องมีพิธีไหว้ครู พีธีเบิกเนตรหุ่น คล้ายกับการประดิษฐ์หัวโขนถือกันว่าเป็นสิ่งต้องกระทำ ฉะนั้น การเขียนดวงตาของหุ่นกระบอกจึงจะทำเป็นขั้นตอนสุดท้าย และต้องทำในพิธีด้วยลำตัวของหุ่นกระบอก ซึ่งก็คือ กระบอกไม้ไผ่รวก ยาวประมาณ 30 - 40 เซนติเมตร กระบอกไม้ไผ่ที่จะทำเป็นลำตัวหรือแกนให้คนเชิดจับถือ ควรมีขนาดเส้นผ่าศูนย์กลางประมาณ 3 - 4 เซนติเมตร อวัยวะส่วนที่เป็นมือ มักแกะด้วยไม้ มีขนาดประมาณ 4 - 5 เซติเมตร ให้พอดีกับขนาดของตัวหุ่นหรือทำด้วยหนังตัดเป็นรูปมือมีนิ้ว และดัดให้อ่อนอย่างมือละคร โดยมือขวาของหุ่นตัวพระจะกำอาวุธไว้เสมอ จึงเจาะรูตรงกลางไว้สำหรับเสียบอาวุธซึ่งจะเปลี่ยนไปได้ตามเนื้อเรื่อง ถ้าในบทไม่กำหนดให้ถืออะไรก็ปล่อยไว้ให้กำมือเฉยๆเช่นนั้น มือซ้ายเป็นรูปมือแบตั้งวงรำ ถ้าเป็นมือตัวนางโดยมากจะตั้งวงรำทั้ง 2 ข้าง มือทั้ง 2 ข้าง จะตอกติดกับเรียวไม้ไผ่เล็กๆ 2 อัน ขนาดความยาวของเรียวไม้ไผ่เท่ากับปล้องไม้ไผ่ที่ทำเป็นลำตัวสำหรับจับเชิด ชาวหุ่นกระบอกเรียกเรียวไม้ไผ่ทั้ง 2 ข้าง ของหุ่นกระบอกคู่นี้ว่า ตะเกียบ
ไทรย้อยใบแหลม

ไทรย้อยใบแหลม หรือเรียกสั้น ๆ ว่า ไทร (ชื่อวิทยาศาสตร์: "Ficus benjamina") เป็นพันธุ์ไม้ยืนต้นขนาดกลางถึงขนาดใหญ่ ลำต้นมีความสูงประมาณ 10-20 เมตร ลำต้นตรงแตกกิ่งก้านเป็นพุ่มทึบ บางชนิดก็เป็นพุ่มโปร่ง มีรากอากาศห้อยลงมาตามกิ่งก้านและลำต้น ผิวเปลือกเรียบสีขาวปนเทา ใบเป็นใบเดี่ยวแตกออกจากกิ่ง และส่วนยอดของลำต้น ใบออกเป็นคู่สลับกัน ลักษณะใบ ขนาดใบ และสีสันแตกต่างกันตามชนิดย่อย ไทรย้อยใบแหลมเป็นพันธุ์ไม้มงคลพระราชทานประจำกรุงเทพมหานคร และเป็นต้นไม้ประจำมหาวิทยาลัยเอเชียอาคเนย์
ความเชื่อเกี่ยวกับไทร.
คนไทยโบราณเชื่อว่า บ้านใดปลูกต้นไทรไว้ประจำบ้านจะทำให้เกิดความร่มเย็น จนมีคำโบราณกล่าวว่า "ร่มโพธิ์ร่มไทร" ช่วยทำให้เกิดความร่มเย็นเป็นสุขนอกจากนี้ยังช่วยคุ้มครองป้องกันภัยอันตรายทั้งปวงเพราะบางคนเชื่อว่าต้นไทรเป็นต้นไม้ที่ศักดิ์สิทธิ์ ซึ่งมีเทพารักษ์อาศัยอยู่คอยคุ้มครองพิทักษ์ปวงชนให้มีความอยู่เย็นเป็นสุข เพื่อเป็นสิริมงคลแก่บ้านและผู้อาศัยควรปลูกต้นไทรไว้ทางทิศตะวันตกผู้ปลูกควรปลูกในวันอังคาร เพราะเชื่อว่าการปลูกไม้เพื่อเอาประโยชน์ทางใบให้ปลูกในวันอังคาร
ลักษณะทั่วไป.
ไทร เป็นไม้ยืนต้น มีความสูงสูงสุด 10 เมตร โดยประมาณ มีรากอากาศย้อยสวยงาม น้ำยางขาว
ใบ เป็นใบเดี่ยว เรียงสลับ รูปวงรี รูปใบหอกหรือรูปไข่แกมวงรี
ดอก เป็นดอกช่อ เกิดภายในฐานรองดอกที่มีรูปร่างกลมคล้ายผล ออกเป็นคู่ที่ซอกใบ แยกเพศอยู่ในช่อเดียวกัน
สรรพคุณ.
ตำรายาไทยใช้ รากอากาศ ขับปัสสาวะ แก้ไตพิการ (โรคเกี่ยวกับทางเดินปัสสาวะ มีปัสสาวะขุ่นข้น เหลืองหรือแดง มักมีอาการแน่นท้อง กินอาหารไม่ได้) ปัสสาวะพิการ (อาการปัสสาวะปวด หรือกะปริบกะปรอย หรือขุ่นข้น สีเหลืองเข้ม หรือมีเลือด) แก้กษัย (อาการป่วยที่เกิดจากหลายสาเหตุ ทำให้ร่างกายเสื่อมโทรม ซูบผอม โลหิตจาง ปวดเมื่อย)
การปลูก.
1. การปลูกในแปลงปลูกเพื่อประดับบริเวณบ้านและสวนโบราณนิยมปลูกไว้เพื่อประดับบริเวณสวนเพราะเป็นไม้ที่มีการแตกกิ่งก้านสาขาที่กว้างใหญ่ ขนาดหลุมปลูก 30 x 30 x 30 เซนติเมตร ใช้ปุ๋ยคอกหรือปุ๋ยหมัก : ดินร่วนอัตรา 1 : 2 ผสมดินปลูก
2. การปลูกในกระถางเพื่อประดับภายในและภายนอกอาคาร ควรใช้กระถางทรงสูงขนาด 12-18 นิ้ว ใช้ปุ๋ยคอกหรือปุ๋ยหมัก:แกลบผุ:ดินร่วนอัตรา 1:1:1 ผสมดินปลูกควรเปลี่ยนกระถาง 1- 2 ปี/ครั้งหรือแล้วแต่ความเหมาะสมของทรงพุ่มทั้งนี้ก็เพราะ 
การเจริญเติบโตของทรงพุ่มโตขึ้นและ เพื่อต้องการเปลี่ยนดินปลูกใหม่ทดแทนดินปลูกเดิมที่เสื่อมสภาพไปการปลูกทั้ง 2 วิธี ดังกล่าวสามารถตัดแต่งและบังคับรูปทรงของทรงพุ่มได้ตามความต้องการผู้ปลูกนอกจากนี้ยังขึ้นอยู่กับชนิดพันธุ์ด้วยว่าพันธุ์ ด้วยว่าพันธุ์ใดจะเหมาะสมกับวิธีการปลูกแบบใด ตามวัตถุประสงค์ผู้ปลูก
เอพิเนฟรีน

เอพิเนฟรีน (Epinephrine) หรือ อะดรีนาลีน (Adrenaline) หรือศัพท์บัญญัติราชบัณฑิตยสภาว่า ฮอร์โมนเนื้อในต่อมหมวกไต เป็นฮอร์โมนและสารสื่อประสาทชนิดหนึ่ง เอพิเนฟรีนและนอร์เอพิเนฟรีนเป็นฮอร์โมนต่างชนิดแต่คล้ายกัน ซึ่งทั้งคู่หลั่งออกมาจากส่วนในของต่อมหมวกไต นอกจากนี้ ทั้งสองยังผลิตที่ปลายเส้นใยประสาทซิมพาเทติก โดยทำหน้าที่เป็นตัวกลางเคมีสำหรับถ่ายทอดพลักผลักดันประสาทไปยังอวัยวะปฏิบัติงาน (effector organ) การสืบค้นทางเภสัชวิทยาของเอพิเนฟรีนมีส่วนสำคัญทำให้เกิดความเข้าใจระบบประสาทอิสระและหน้าที่ของระบบซิมพาเทติก เอพิเนฟรีนยังเป็นยาที่มีประโยชน์สำหรับข้อบ่งใช้ฉุกเฉินหลายประการ แม้มีฤทธิ์ไม่จำเพาะต่อตัวรับอะดรีเนอจิก (adrenergic receptor) และมีการพัฒนายาจำเพาะหลายชนิดซึ่งออกฤทธิ์ต่อแบบชนิดย่อยของตัวรับอะดรีเนอจิกในเวลาต่อมา ในสำนวนพูดทั่วไป คำว่า "อะดรีนาลีน" ใช้หมายความถึง การปลุกฤทธิ์ระบบซิมพาเทติกซึ่งสัมพันธ์กับพลังงานและการเร้าการสนองสู้หรือหนี อิทธิพลของอะดรีนาลีนจำกัดอยู่ในผลทางเมแทบอลิซึมและการขยายหลอดลมต่ออวัยวะซึ่งไม่มีประสาทซิมพาเทติกไปเลี้ยงโดยตรง
ในทางเคมี เอพิเนฟรีนเป็นโมโนเอมีนกลุ่มหนึ่ง เรียก แคทีโคลามีน (catecholamine) ผลิตในบางเซลล์ประสาทของระบบประสาทส่วนกลาง และในเซลล์โครมัฟฟิน (chromaffin cell) ของต่อมหมวกไตส่วนในจากกรดอะมิโน ฟีนิลอะลานีนและไทโรซีน
เยือร์เกิน คลีนส์มัน

เยือร์เกิน คลีนส์มัน (เกิดวันที่ 30 กรกฎาคม ค.ศ. 1964) เป็นอดีตนักฟุตบอลชาวเยอรมันในตำแหน่งกองหน้า เจ้าของฉายา "ฉลามขาว" โดยล่าสุดเขาเป็นผู้จัดการทีมชาติเกาหลีใต้
คลีนส์มันเคยเป็นผู้จัดการทีมชาติเยอรมนี และบาเยิร์นมิวนิก ในฐานะนักฟุตบอลคลีนส์มันลงเล่นกับหลายสโมสรในยุโรป และยังเป็นผู้เล่นคนสำคัญคนหนึ่งของทีมชาติเยอรมนีตะวันตกในชุดชนะเลิศฟุตบอลโลก 1990 และชุดชนะเลิศฟุตบอลชิงแชมป์ยุโรป 1996 คลีนส์มันสามารถทำประตูในการลงเล่นทีมชาติใน 6 การแข่งขันที่ลงทำการแข่งขัน ตั้งแต่ฟุตบอลชิงแชมป์แห่งชาติยุโรป 1988 ถึงฟุตบอลโลก 1998
คลีนส์มันเป็นผู้จัดการทีมชาติเยอรมนี ในชุดอันดับ 3 ฟุตบอลโลก 2006 เป็นผู้ฝึกสอนให้กับบาเยิร์นมิวนิก เมื่อเดือนกรกฎาคม 2008 และต่อมาเป็นผู้จัดการทีมชาติสหรัฐอเมริกา ก่อนจะถูกปลดในเดือนพฤศจิกายน ค.ศ. 2016 เนื่องจากผลงานการคัดเลือกฟุตบอลโลก 2018 โซนคอนคาแคฟ ออกมาย่ำแย่ ที่ก่อนหน้านั้นสหรัฐอเมริกาแพ้ให้กับเม็กซิโกและคอสตาริกาถึง 2 นัดติดต่อกัน
มาเก๊าในเอเชียนบีชเกมส์ 2008

เขตบริหารพิเศษมาเก๊าแห่งสาธารณรัฐประชาชนจีน ได้เข้าร่วมการแข่งขันกีฬาเอเชียนบีชเกมส์ 2008 ในระหว่างวันที่ 18 ตุลาคม ถึง 26 ตุลาคม ค.ศ. 2008 (พ.ศ. 2551) ณ จังหวัดบาหลี สาธารณรัฐอินโดนีเซีย โดยหลังจากจบการแข่งขัน มาเก๊าสามารถคว้าเหรียญทองแดงมาได้จำนวน 1 เหรียญ โดยไม่สามารถคว้าเหรียญทองหรือเหรียญเงินได้เลย โดยมาเก๊าอยู่ในอันดับที่ 24
การทดสอบเอมส์

การทดสอบเอมส์  เป็นวิธีการทดสอบฤทธิ์ก่อกลายพันธุ์ซึ่งถูกค้นพบโดย ศาสตราจารย์ ดร. บี.เอ็น. เอมส์ และคณะแห่งมหาวิทยาลัยแคลิฟอร์เนีย เบิร์กลีย์ โดยทำการปรับปรุงสายพันธุ์ของแบคทีเรีย "Salmonella typhimurium" ซึ่งในสภาพปกติจะสามารถสร้างกรดอะมิโนฮิสทิดีนได้เอง ให้กลายเป็นสายพันธุ์ที่ไม่สามารถสร้างกรดอะมิโนฮิสทิดีนได้เอง ซึ่งการกลายพันธุ์ที่เกิดขึ้นนั้นเรียกได้ว่าเป็นลักษณะของการกลายพันธุ์ซ้ำเมื่อนำไปทดสอบกับสารก่อกลายพันธุ์ บริเวณยีนลักษณะนี้จะเรียกว่า hot spot ซึ่งอาจเรียกการกลายพันธุ์ดังกล่าวได้ว่าเป็นการกลายพันธุ์แบบ reverse mutation
 ในส่วนของแบคทีเรียที่ใช้ในการทดสอบนั้น จะใช้ "Salmonella typhimurium" ซึ่งมีด้วยกันหลายสายพันธุ์ ทั้ง TA98, TA97, TA100, TA1535 และ TA102 จากการที่การกลายพันธุ์ที่เกิดขึ้นในแบคทีเรียดังกล่าวเป็นแบบ point mutation ของยีนที่สร้างกรดอะมิโนฮีสทิดีนได้ดังนั้นในขั้นตอนของการเก็บสายพันธุ์จึงต้องเติมกรดอะมิโนฮีสทิดินเสมอและนอกจากนี้ เนื่องมาจากในระหว่างที่มีการปรับปรุงสายพันธุ์ เป็นผลให้ยีนที่สร้างไบโอทินเกิดการกลายพันธุ์กระทั่งแบคทีเรียไม่สามารถสร้างไบโอทินได้จึงต้องมีการเติมไบโอทินลงไปในอาหารเลี้ยงเชื้อด้วย
จากหลักการของการทดสอบฤทธิ์ก่อกลายพันธุ์ ด้วยวิธีการทดสอบเอมส์ เป็นผลให้ผู้ศึกษามีความรู้ความเข้าใจในเรื่องการกลายพันธุ์ของแบคทีเรีย
การกลายพันธุ์ (Mutation).
การกลายพันธุ์ คือ การเปลี่ยนแปลงสารพันธุกรรมที่อยู่ภายในสิ่งมีชีวิต และก่อเกิดเป็นลักษณะใหม่ซึ่งต่างไปจากลักษณะเดิมที่มีอยู่ โดยลักษณะดังกล่าวสามารถถ่ายทอดสู่ลูกหลานได้ และเราเรียกสิ่งมีชีวิตที่กลายพันธุ์ว่า mutant
ชนิดของการกลายพันธุ์ มีอยู่ด้วยกัน 2 แบบ.
นอกจากนี้ เมื่อเกิดการกลายพันธุ์ จากลักษณะเดิม (อัลลีลปกติ) ไปเป็นลักษณะใหม่ (อัลลีลใหม่) แล้ว ยังมี การกลายพันธุ์ที่ทำให้ลักษณะ ฟีโนไทป์ที่กลายพันธุ์ เปลี่ยนกลับคืนสู่สภาพเดิม ซึ่งก็คือ การกลายพันธุ์กลับ (reward)
ระดับของการกลายพันธุ์.
การกลายพันธุ์ ที่มีการเปลี่ยนแปลงสารพันธุกรรมในระดับต่าง ๆ
คุณสมบัติอื่น ๆ.
เมื่อมีคุณสมบัติตามที่กล่าวมาแล้ว ยังไม่เพียงพอในการทดสอบ โดยนอกจากแบคทีเรียที่ถูกทำให้เกิดการกลายพันธุ์ขึ้นที่ยีนที่ควบคุมการสร้าง amino acid แล้ว แบคทีเรียที่นำมาทดสอบต้องมีคุณสมบัติอื่น ๆ อีก โดยจะช่วยให้แบคทีเรียมีความไวต่อการเกิดกลายพันธุ์ คือ
วิธีตรวจสอบ.
วิธีตรวจสอบฤทธิ์ก่อกลายพันธุ์ ในการทดสอบเอมส์นั้น มี 3 วิธี
แต่ไม่ว่าอย่างไรก็ตามเนื่องจากการทดสอบแบบเอมส์เป็นวิธีระยะสั้น เป็นการตรวจสอบสารก่อกลายพันธุ์เบื้องต้นก่อนที่จะทำการศึกษาในสัตว์ทดลองอื่น ๆ ผลที่ได้จะทำให้สามารถพัฒนาและปรับปรุงสารที่มีประโยชน์แต่ไม่มีฤทธิ์ก่อกลายพันธุ์เพื่อนำไปใช้ในชีวิตประจำวัน
การพิจารณาว่าสารเคมีมีฤทธิ์ก่อกลายพันธุ์จะมีการพิจารณาคุณสมบัติดังต่อไปนี้
ศศิมาภรณ์ ไชยโกมล

ศศิมาภรณ์ ไชยโกมล (ชื่อเล่น:หนิง) มีชื่อจริงว่า ภูชิษา รัตนะเดชนิธิศ (11 กันยายน พ.ศ. 2509-30 มกราคม พ.ศ. 2554) เป็นนักแสดงชาวไทย เข้าสู่วงการบันเทิงจากการประกวดนางสาวไทย ประจำปี พ.ศ. 2528 ได้รับตำแหน่งรองอันดับ 2 โดยนางสาวไทยปีนั้นคือ ธารทิพย์ พงษ์สุข และเป็นตัวแทนสาวไทยเข้าประกวดมิสอินเตอร์เนชันแนลปี 1985 ที่ สึกุบะ ญี่ปุ่น ไม่ผ่านเข้ารอบใดๆ
ประวัติ.
ศศิมาภรณ์มีผลงานแสดงภาพยนตร์และละครโทรทัศน์ อาทิ ภาพยนตร์เรื่อง คุณจ่าเรือแจว, พ่อปลาไหล แม่พังพอน, จุ๊ย, ผีสองนาง, ส.อ.ว. ห้อง 2 รุ่น 44, ครูจันทร์แรม ประทีปแห่งลุ่มแม่น้ำแม่สาย มิวสิกวิดีโอเพลง ขวัญเรียม ของ พัชรา แวงวรรณ รวมทั้งละครเรื่อง ฝนเหนือ ซึ่งเป็นเรื่องสุดท้าย
ในปี พ.ศ. 2550 ศศิมาภรณ์ป่วยเป็นโรคมะเร็งที่กระดูกไขสันหลัง จนได้เข้ารับการรักษาที่โรงพยาบาลศิริราช และเสียชีวิตลงเมื่อวันที่ 30 มกราคม พ.ศ. 2554 ขณะมีอายุได้ 45 ปี
ด้านชีวิตครอบครัว ครั้งแรกสมรสกับสามี ได้บุตรสาวคือ ลลิดา ทองหล่อ(เดียร์) อดีตทูตสินค้าของธนาคารกสิกรไทย แต่มีอันต้องแยกทางกัน ครั้งที่สองได้บุตรชายคือ ภูกริช รัตนะเดชนิธิศ(ซามูไร)
เท่ง โหน่ง จีวรบิน

เท่ง โหน่ง จีวรบิน เป็นภาพยนตร์ไทยแนวแอ็คชั่น - ไซไฟ เดิมชื่อ "พระเท่งนักเลงโหน่ง" เริ่มออกฉายวันที่ 3 กุมภาพันธ์ พ.ศ. 2554 อำนวยการผลิตโดยสหมงคลฟิล์ม ผู้กำกับการแสดงโดย เฉลิม วงศ์พิมพ์, เท่ง เถิดเทิง และ สมิทธิ์ ทิมสวัสดิ์ แสดงนำร่วมกับ โหน่ง ชะชะช่า เท่งโหน่งจีวรบิน เป็นภาพยนตร์ไทยแนวแอ็คชั่น - ไซไฟ ที่มีเนื้อเรื่องสอดคล้องเกี่ยวกับ การสำรวจเครื่องบินและแอร์โฮสเตสบนเครื่องบิน ดัดแปลงจากภาพยนตร์เรื่อง Flight World War ll เที่ยวบินฝูงสงคราม ภาพยนตร์ทำรายได้ 65.32 ล้านบาท
เรื่องย่อ.
เมื่อโชคชะตาชวนศรัทธามาร่วมกันผ่าวิกฤตกับสถานการณ์ที่พร้อมพลิกและผันอยู่หลายตลบ ทำให้ พระเท่ง ที่หลบลี้หนีความวุ่นวายไปจำศีลภาวนาอยู่ที่ต่างประเทศหลายปีน่าจะได้มีโอกาสกลับมาจำวัดที่ประเทศไทยอย่างสะดวกโยธินซะที ถ้าตั๋วเครื่องบินโดยสารไม่ดันเต็มไปเสียก่อน เฉกเช่นกับที่ เสี่ยโหน่ง พ่อค้าอัญมณีเศรษฐีผู้มั่งคั่งและมากล้นไปด้วยอิทธิพลไม่บังเอิญมาติดต่อธุรกิจที่นี่พอดี ถึงเป็นผู้มีอิทธิพลแต่ก็ยังมีกุศลจิตจึงตัดสินใจนิมนต์พระเท่งให้โดยสารเครื่องบินแบบเช่าเหมาลำเดินทางกลับมาพร้อมกัน จึงเป็นจุดเริ่มต้นอันนำไปสู่การเดินทางผจญภัยฝ่าสารพัดวิบากกรรมที่ครั้งหนึ่งจะเกิดขึ้นในชีวิตของคนที่เกิดมาเป็น “พระ” และอีกคนที่เกิดมาเป็น “เสี่ย”
เอเชียนอินดอร์และมาร์เชียลอาตส์เกมส์

เอเชียนอินดอร์และมาร์เชียลอาตส์เกมส์  เป็นการแข่งขันกีฬาในร่มและศิลปะการป้องกันตัว โดยการควบคุมของสภาโอลิมปิกแห่งเอเชีย จะจัดขึ้นทุก ๆ 4 ปี เกิดจากการรวมการแข่งขันกีฬาเอเชียนอินดอร์เกมส์ เข้ากับการแข่งขันเอเชียนมาร์เชียลอาตส์เกมส์ โดยเอเชียนยูธเกมส์ครั้งหลังสุด จัดขึ้นที่เมืองอาชกาบัต ของประเทศเติร์กเมนิสถาน ระหว่างวันที่ 17 กันยายน - 27 กันยายน พ.ศ. 2560 (ค.ศ. 2017)
กล้วยป่า

กล้วยป่า เป็นกล้วยชนิดหนึ่งซึ่งมีถิ่นกำเนิดในเอเชียตะวันออกเฉียงใต้ เป็นต้นตระกูลของกล้วยที่รับประทานได้ในปัจจุบัน ร่วมกับกล้วยตานี ("Musa balbisiana") ถูกเพาะปลูกโดยมนุษย์ครั้งแรกเมื่อ 8,000 ปีก่อน เป็นพืชชนิดแรกที่มนุษย์นำมาปลูกเลี้ยง
กล้วยป่ามีชื่อพื้นเมืองอื่นอีกดังนี้: กล้วยไข่ (กลาง,เหนือ) กล้วยเถื่อน (ใต้) กล้วยเถื่อนน้ำมัน (ใต้) กล้วยลิง (อุตรดิตถ์) กล้วยหม่น (เชียงใหม่) และปิซังอูตัน (มลายู ปัตตานี)
กระบาก

กระบาก (ชื่อวิทยาศาสตร์: "Anisoptera costata") เป็นไม้ยืนต้นสูง 5–25 เมตร เปลือกขรุขระสีเทา ตามกิ่งมีช่องอากาศเป็นจุด ๆ ใบเป็นใบประกอบแบบขนนก รูปไข่แกมรูปหอกปลายใบแหลม ขอบใบหยักเว้าหรือหยักกลม ๆ เรียบ โคนใบกลม มีต่อมขนอยู่ตรงมุมระหว่างเส้นกลางใบและเส้นใบ ออกดอกเป็นช่อขนาดใหญ่ตั้งตรง กลีบดอกเชื่อมติดกันเป็นท่อเล็ก ๆ ปลายแยกออกเป็น 5 กลีบ ขนาดไม่เท่ากัน เกสรเพศผู้มี 4 อัน ยาว 2 อัน สั้น 2 อัน ติดอยู่บนกลีบใกล้ปลายที่แยกออก ผลเป็นฝัก เมล็ดมีปีก ในประเทศไทยพบในป่าเบญจพรรณทางภาคตะวันตกเฉียงใต้
ชื่ออื่น.
กระบาก ตะบาก (ลำปาง), กระบากขาว (ชลบุรี, ชุมพร, ระนอง), กระบากโคก (ตรัง), กระบากช่อ กระบากด้าง กระบากดำ (ชุมพร), กระบากแดง (ชุมพร, ระนอง), ชอวาตาผ่อ (กะเหรี่ยง-กาญจนบุรี), บาก (ชุมพร), ประดิก (เขมร-สุรินทร์), พนอง (จันทบุรี, ตราด), หมีดังว่า (กะเหรี่ยง-ลำปาง)
สัญลักษณ์.
กระบากเป็นพันธุ์ไม้มงคลพระราชทานประจำจังหวัดยโสธร (ส่วนต้นไม้ประจำจังหวัดคือยางนา)
นิเวศวิทยา.
ขึ้นอยู่ตามป่าดิบชื้น ป่าดิบแล้ง และป่าเบญจพรรณชื้นที่มีการถ่ายเทน้ำได้ดีทั่วไป ที่สูงจากยกระดับน้ำทะเล 10 - 400 เมตร มีมากทางภาคตะวันออกเฉียงเหนือ ภาคตะวันออก และภาคใต้
สภาพที่เหมาะสมในการปลูก.
สภาพดินทุกชนิด กลางแจ้ง ต้องการน้ำและความชื้นปานกลาง
ระย่อมน้อย

ระย่อมน้อย เป็นพืชพื้นบ้านภาคใต้และมีสรรพคุณทางยาหลายประการ ระย่อมน้อยมีชื่อวิทยาศาสตร์ว่า "Rauvolfia serpentina" Benth. ex Kurz หรือชื่ออื่น ๆ ได้แก่ ปลายข้าวสาร (กระบี่) ระย่อมน้อย กะย่อม (ใต้) ย่อมตีนหมา เข็มแดง (เหนือ) คลาน ตูมคลาน มะโอ่งที สะมอดู (กะเหรี่ยง-กาญจนบุรี) กอเหม่ (กะเหรี่ยง-แม่ฮ่องสอน)
ลักษณะทางพฤกษศาสตร์.
ระย่อมน้อยเป็นไม้พุ่มขนาดเล็ก สูง 30-70 เซนติเมตร มียางสีขาว ใบเป็นใบรูปหอกใหญ่ ปลายโตแหลม โคนสอบเรียบแหลม ขอบใบเรียบพริ้วเล็กน้อย ผิวเป็นร่องตามแนวเส้นใบ เรียบมันสีเขียวเข้ม กว้าง 4-8 เซนติเมตร ยาว 7-20 เซนติเมตร ดอกออกเป็นกระจุกที่ปลายกิ่งคล้ายปะการัง โคนดอกเป็นหลอดสีชมพู ปลายดอกสีขาว มีกระเปาะเล็ก ๆ ตรงกลางหลอด ก้านดอกสีเขียว ผลเป็นผลกลมสีเขียว สุกจะเป็นสีดำ ขยายพันธุ์โดยการใช้เมล็ดสามารถเก็บเมล็ดและขยายพันธุ์ได้ตลอดทั้งปี
การใช้ประโยชน์.
ยอดอ่อน ดอกอ่อน ผลอ่อนนำไปทำแกงเลียง แกงส้ม ทางยาระย่อมน้อยใช้แก้พิษกาฬ แก้ป้างเพื่อดีและโลหิต ระงับประสาท แก้จุกเสียด บำรุงน้ำนม บดเป็นผง ปั้นเม็ดหรือคั่วให้กรอบ ชงต้มน้ำรับประทาน ช่วยย่อยอาหาร แก้นอนไม่หลับ แก้ปวดศีรษะเนื่องจากความดันโลหิตสูง ช่วยเจริญอาหาร ขับพยาธิ ขับระดู แก้บิด ขับปัสสาวะ
สรรพคุณ.
รากสดเป็นยารักษาหิด รากแห้งเป็นยาลดความดันโลหิตสูง เป็นยากล่อมประสาททำให้ง่วงนอนและอยากอาหาร ดอกแก้โรคตาแดง น้ำจากใบใช้รักษาโรคตามัว เปลือกแก้พิษไข้ กระพี้บำรุงโลหิต
องค์ประกอบทางเคมี.
"Rauvolfia serpentina" ถูกเรียกกันว่า รากงูอินเดีย (Indian Snakeroot) หรือ "Sarpagandha" มีสารเคมีที่ออกฤทธิ์ทางชีวภาพ ได้แก่ ajmaline, aricine, corynanthine, rauwolscine lankanescine deserpidine, rescinnamine, reserpine, reserpiline, isoreserpine, isoreserpiline, serpentinine และ yohimbine
เจ้า ลี่

เจ้า ลี่  (เมษายน พ.ศ. 2498 - ปัจจุบัน) เกิดที่มณฑลเหอเป่ย์ ประเทศจีน เคยเป็นประธานของสถานีโทรทัศน์ซีซีทีวี ในช่วงปี พ.ศ. 2552 - พ.ศ. 2554
การดำรงตำแหน่ง.
เจ้า ลี่ เคยเป็นผู้ช่วยรัฐมนตรีประจำการฝ่ายประชาสัมพันธ์ของคณะกรรมการกลางพรรคคอมมิวนิสต์ของจีน
ออลสไปซ์

ออลสไปซ์  เป็นเครื่องเทศ ทำจากผลอ่อนของต้น "Pimenta dioica" นำมาตากแห้ง มีถิ่นกำเนิด แถบแคริบเบียน เม็กซิโกตอนใต้ และอเมริกากลาง ซึ่งปัจจุบันมีการปลูกในเขตร้อนหลายส่วนของโลก ชื่อ "ออลสไปซ์" ได้รับการตั้งโดยชาวอังกฤษใน ค.ศ. 1621 เนื่องจากคิดว่ามันมีรสชาติของอบเชย จันทน์เทศ และกานพลู
การใช้งาน.
"ออลสไปซ์" ถูกเรียกในประเทศจาไมกาว่า พิเมนโต  และยังถือได้ว่าเป็นส่วนประกอบสำคัญในอาหารแถบแคริเบียน. นอกจากนี้ "ออลสไปซ์" มักนิยมถูกใช้ประกอบการทำผงปรุงเนื้อหมักจาไมกา  (ไม้ของต้นออลสไปส์ถูกนำไปใช้รมควันเนื้อหมักจาไมกา) ปรุงซอส moles ในแถบเม็กซิโก ใช้ประกอบการดอง และปรุงลงในไส้กรอก
โรเบิร์ต อัมสเตอร์ดัม

โรเบิร์ต อัมสเตอร์ดัม เกิดในปี พ.ศ. 2499 ที่ ไวต์เพลนส์ รัฐนิวยอร์ก และได้ย้ายไปที่ ออตตาวา ประเทศแคนาดา จึงได้เติบโตเป็นพลเมืองของประเทศแคนาดา 
ทนายความที่มีความสามารถในการใช้ศัพท์ด้านรัฐศาสตร์ เป็นผู้ก่อตั้งสำนักกฎหมาย Amsterdam & Peroff ที่มีสำนักงานในสามประเทศได้แก่ เมืองโทรอนโต ประเทศแคนาดา รัฐวอชิงตัน ประเทศสหรัฐอเมริกา กรุงลอนดอน ประเทศอังกฤษ
ทนายความ.
ประวัติอย่างเป็นทางการของ โรเบิร์ต อัมสเตอร์ดัม การทำงานมีประวัติโดดเด่นของการให้บริการลูกค้าในกรณีสิทธิมนุษยชน, ข้อพิพาทผู้ที่ถือหุ้น, การปรับโครงสร้างองค์กร, การฉ้อโกงสินทรัพย์, ปัญหาด้านกฎระเบียบ และภาษี นอกจากนี้เขายังเป็น ที่ปรึกษาความเสี่ยงทางการเมือง และให้คำปรึกษาเชิงกลยุทธ์หลายบริษัท
ฟองท้องถิ่น

ฟองท้องถิ่น  คือห้วงอวกาศที่ค่อนข้างโปร่งรูปร่างคล้ายนาฬิกาทรายอยู่ในสสารระหว่างดาว กินเนื้อที่กว้างประมาณ 300 ปีแสง และมีความหนาแน่นของไฮโดรเจนไม่มีสี 0.05 อะตอม/ซม.3 หรือประมาณหนึ่งในสิบของความหนาแน่นของมวลสารระหว่างดาว (0.5 อะตอม/ซม.3) และครึ่งหนึ่งของเมฆระหว่างดาวท้องถิ่น (0.1 อะตอม/ซม.3) ก๊าซกระจายร้อนในฟองท้องถิ่นเปล่งรังสีเอกซ์ออกมา
ในฟองท้องถิ่นนี้เต็มไปด้วยพลาสมาอุณหภูมิสูงซึ่งเชื่อว่าน่าจะเป็นส่วนที่หลงเหลืออยู่จากการระเบิดซูเปอร์โนวาที่เกิดขึ้นเมื่อ 2 ล้านถึง 4 ล้านปีมาแล้ว ซึ่งอาจเป็นเจมินจา หรือแหล่งกำเนิดรังสีแกมมาคนคู่ เป็นพัลซาร์ที่อยู่ 250 พาร์เซ็กจากดวงอาทิตย์ในกลุ่มดาวคนคู่ 
คำอธิบาย.
ระบบสุริยะเคลื่อนตัวอยู่ในบริเวณที่เป็นฟองท้องถิ่นมาแล้วประมาณ 5-10 ล้านปี ตำแหน่งปัจจุบันของระบบสุริยะอยู่ในเมฆระหว่างดาวท้องถิ่น ซึ่งเป็นย่านเล็กๆ ในฟองท้องถิ่นที่มีความหนาแน่นมากกว่าส่วนอื่น เมฆระหว่างดาวท้องถิ่นนี้ก่อตัวขึ้นในบริเวณที่ฟองท้องถิ่นกับฟองลูป I บรรจบกัน ก๊าซในเมฆระหว่างดาวท้องถิ่นมีความหนาแน่นประมาณ 0.1 อะตอม/ซม.3
รูปร่างของฟองท้องถิ่นไม่ใช่ทรงกลม แต่ดูเหมือนจะแคบลงในระนาบดาราจักร เป็นทรงค่อนข้างรี หรือรูปไข่ และอาจขยายตัวออกทางด้านบนและด้านล่างของระนาบดาราจักร ทำให้มีรูปร่างคล้ายนาฬิกาทราย มันเข้าชิดกับฟองอื่นๆ ที่มีความหนาแน่นของมวลสารระหว่างดาวน้อยกว่า โดยเฉพาะอย่างยิ่งฟองลูป I ซึ่งเกิดขึ้นจากลมดาวฤกษ์และซูเปอร์โนวาในชุมนุมดาวแมงป่อง-คนครึ่งม้า ซึ่งอยู่ห่างจากดวงอาทิตย์ 500 ปีแสง ภายในฟองลูป I มีดาวแอนทาเรส (แอลฟาแมงป่อง) นอกจากฟองลูป I แล้วยังมีฟองลูป II และฟองลูป III ที่อยู่ติดกับฟองท้องถิ่นด้วย
เคอร์ติส เดวีส์

เคอร์ติส ยูจีน เดวีส์  เกิดเมื่อวันที่ 15 มีนาคม ค.ศ. 1985 เป็นนักฟุตบอลชาวอังกฤษเชื้อสายเซียร์ราลีโอน เล่นในตำแหน่งกองหลังตัวกลาง ปัจจุบันเขาเล่นให้กับดาร์บี เคาน์ตี ในอีเอฟแอลแชมเปียนชิป 
เคอร์ติส เดวีส์ เริ่มต้นค้าแข้งกับสโมสรฟุตบอลลูตันทาวน์ และย้ายไปเล่นในระดับพรีเมียร์ลีกให้กับหลายสโมสร ทั้งเวสต์บรอมมิช อัลเบียน, แอสตันวิลลา, เบอร์มิงแฮมซิตี และฮัลล์ ซิตี
เบรมส์ชตราลุง

เบรมส์ชตราลุง ([ˈbʁɛmsˌʃtʁaːlʊŋ] ; แปลได้ว่า "รังสีหยุด" หรือ "รังสีหน่วง") เกิดจากบีตาที่มีพลังงานสูงเคลื่อนที่เข้าใกล้นิวเคลียสของอะตอม จึงทำให้เกิดอันตรกิริยาทางไฟฟ้าขึ้นมาจะส่งผลให้บีตานั้นมีพลังงานลดลง แล้วทำให้การเคลื่อนที่นั้นเกิดการหักเหไป พลังงานส่วนที่ลดลงมีได้หลายค่าขึ้นอยู่กับว่าอิเล็กตรอนที่เคลื่อนที่เข้าใกล้นิวเคลียสได้มากหรือน้อยและสูญเสียพลังงานมากน้อยเพียงใด เบรมส์ชตราลุงมีสเปกตรัมที่ต่อเนื่อง โดยมีค่าสูงสุดเท่ากับพลังงานของอิเล็กตรอน เช่นอิเล็กตรอนมีพลังงานจลน์ 60 keV ทำให้เกิดเบรมส์ชตราลุง ซึ่งมีพลังงานตั้งแต่ 0 ถึง 60 keV เป็นต้น จะถูกปลดปล่อยออกมาในรูปของคลื่นแม่เหล็กไฟฟ้า เรียกว่า “เบรมส์ชตราลุง (Bremsstrahlung)” ซึ่งประกอบไปด้วยโฟตอนที่มีพลังงานต่อเนื่องอยู่ในช่วงพลังงานของรังสีเอ็กซ์และมีพลังงานสูงสุดเท่ากับพลังงานของอนุภาคบีตา ความเข้มของเบรมส์ชตราลุงแปรผกผันกำลังสองของมวลอนุภาคที่เข้าชน ด้วยเหตุนี้ อนุภาคหนักที่มีประจุจึงมักไม่เกิดเบรมส์ชตราลุง
พลังงานที่สูญเสียเนื่องจากเบรมส์ชตราลุง / พลังงานที่สูญเสียเนื่องจากการแตกตัวเป็นไอออน = EZ / 800
เมื่อ E คือพลังงานของบีตา ในหน่วย MeV และ Z คือเลขเชิงอะตอม
เบรมส์ชตราลุงเกิดขึ้นได้ดี เมื่อมีพลังงานบีตาสูงและในสสารที่มีเลขเชิงอะตอมสูง เช่น อนุภาคบีตาพลังงาน 10 MeV ทำอันตรกิริยาตะกั่ว (Z=82) กระบวนการเบรมส์ชตราลุงและการแตกตัวเป็นไอออนจะเกิดขึ้นในสัดส่วนที่เท่าๆกัน แต่ถ้าสสารที่ถูกชนเป็นออกซิเจน (Z=8) อนุภาคบีตาต้องมีพลังงานถึง 100 MeVกระบวนการทั้งสองจึงจะเกิดขึ้นในสัดส่วนที่เท่า ๆ กันเช่นเดิม 
เมื่อพิจารณาที่พลังงานเฉลี่ยของบีตาที่สูญเสียไปเนื่องจากเบรมส์ชตราลุงหรือผลรังสี (radiation yield, Y)สามารถบ่งบอกถึงความเป็นอันตรายของแหล่งกำเนิดบีตาได้ โดยแหล่งกำเนิดบีตาที่ให้เบรมส์ชตราลุงมาก ย่อมมีอันตรายมาก โดยการพิจารณาได้จากสมการ ดังนี้
<math>Y = \frac{0.0006ZE}{1.0006ZE} \!</math>
เมื่อเปรียบเทียบสัดส่วนของพลังงานจากบีตาที่เปลี่ยนไปเป็นเบรมส์ชตราลุง เมื่อบีตามีพลังงาน 2 Mev เข้าชนอะลูมิเนียมและตะกั่วพบว่า
อะลูมิเนียม Z=3 จากสมการผลรังสี
<math>Y = \frac{0.0006*13*2}{1.0006*13*2} \!</math>
แสดงว่า พลังงานบีตา 0.016 หรือ 16% เปลี่ยนเป็นเบรมส์ชตราลุง
ตะกั่ว
Z=82จากสมการผลรังสี
<math>Y = \frac{0.0006*82*2}{1.0006*82*2} \!</math>
แสดงว่า พลังงานบีตา 0.09 หรือ 9% เปลี่ยนเป็นเบรมส์ชตราลุง
จะเห็นได้ว่า พลังงานของบีตาที่เปลี่ยนไปเป็นเบรมส์ชตราลุงมีสูงสุดถึง 9% เมื่อชนกับตะกั่ว ดังนั้นในการป้ปงกันการเกิดเบรมส์ชตราลุง จำเป็นต้องใช้วัสดุกั้นที่มีเลขเชิงมวลต่ำ แต่หากต้องการกำบังเบรมส์สตราลุง ต้องใช้วัสดุที่มีเลขเชิงมวลต่ำ